PGA rampas dua lori bawa beg tangan, kasut tiruan bernilai RM3.3 juta
Oleh ROSLIZA MOHAMED

19 Julai 2022, 4:08 pm
TANAH MERAH – Batalion 7 Pasukan Gerakan Am (PGA) menahan dua buah lori yang membawa muatan beg tangan pelbagai jenama dan kasut tiruan yang dianggarkan bernilai RM3.3 juta di Bukit Bunga di sini kelmarin.
Tangkapan itu dijalankan selepas anggota PGA menjalankan rondaan di sekitar Rantau Panjang dan Bukit Bunga di sini kira-kira pukul 6 petang.
Pemangku Ketua Polis Kelantan, Datuk Muhamad Zaki Harun berkata, semasa rondaan di Bukit Bunga, anggota bertugas melihat dua buah lori berada dalam keadaan mencurigakan.
Menurutnya, anggota PGA mengekori dua lori tersebut sebelum menahan kenderaan yang dipandu dua lelaki masing-masing berusia 30 dan 31 tahun di bahu jalan.
“Pemeriksaan di bahagian belakang lori itu telah menjumpai beberapa guni berwarna putih berisi beg tangan wanita pelbagai jenama dan kasut tiruan yang dianggarkan bernilai RM3.3 juta.
“Siasatan mendapati, kesemua barangan tersebut dipercayai diseludup masuk dari negara jiran melalui laluan jalan yang tidak diwartakan,” katanya dalam satu kenyataan hari ini.

Menurut Muhamad Zaki, kesemua barang rampasan diserahkan kepada Kementerian Perdagangan Dalam Negeri dan Hal Ehwal Pengguna Kelantan untuk tindakan lanjut dan kes disiasat mengikut Akta Cap Dagangan 2019. – KOSMO! ONLINE


Kagumi Janna Nick, Nora Danish mahu jadi penerbit, pengarah
Oleh MOHAMMAD SHAHEMY AZMI

19 Julai 2022, 4:18 pm
PETALING JAYA – Momentum dan kemampuan bintang sensasi Janna Nick bekerja di belakang tabir selaku penerbit dan pengarah drama mencetuskan rasa kagum di hati aktres senior, Nora Danish.
Di sebalik banyak kontroversi, Nora tidak menyangka Janna mempunyai satu karisma yang disifatkan mempunyai hala tuju karier, terutama sebagai pengarah pada usia muda.
“Saya sebenarnya kagum dengan Janna Nick. Saya baru sahaja selesai menjalani penggambaran sebuah cerita seram arahan Janna.
“Saya juga terkejut melihat cara dia (Janna) mengarah. Walaupun saya lebih dahulu bertapak dalam industri, tapi Janna mempunyai karisma dan hala tuju dalam kerjayanya.” kata pemilik nama lengkapnya Nora Mohd Danish Hanif itu kepada Kosmo! Online.
Kata Nora lagi, cara kerja Janna sebagai pengarah seolah-olah menunjukkan pelakon berusia 27 tahun itu sudah lama menjadi seorang sutradara walaupun hakikatnya, Janna tidak pernah mengikuti sebarang kursus pengarahan secara profesional.
“Janna dapat lakukan itu kerana bakat dan minat. Malah Janna juga mempunyai hala tuju yang sangat jelas,” katanya.

Nora baru-baru ini terbabit dengan sebuah naskah seram berjudul Tangisan Pontianak arahan bekas pengacara Melodi itu.
Keupayaan dan kesungguhan Janna mengembangkan ‘sayapnya’ dalam industri sebagai pengarah juga menjadi inspirasi buat Nora untuk bergerak ke arah itu suatu hari nanti.
Kata Nora, sejak berkecimpung dalam dunia hiburan hampir 20 tahun lalu, dia juga tidak terfikir untuk kekal sebagai pelakon sehingga dimamah usia.
Justeru, Nora mempunyai sasaran yang ingin dicapai, antaranya membuka sebuah rumah produksi sendiri.
“Apa yang saya boleh buat seterusnya, saya bercita-cita untuk membuka sebuah rumah produksi dan menjadi penerbit. Pada masa sama saya juga mahu menjadi pengarah,” katanya.
Pada usia 40 tahun, ibu kepada dua orang cahaya itu bersyukur kerana masih ‘laris’ membawakan watak heroin dan bergandingan dengan hero-hero yang jauh lebih muda daripada usianya.
Malah, Nora belum terfikir untuk bersara dalam masa terdekat kerana mengakui masih belum puas untuk berlakon kerana belum mendapat naskah yang betul-betul meninggalkan kesan dalam jiwanya.
“Menjengah usia 40 tahun, banyak lagi perkara yang saya belum capai. Kalau orang tanya watak apa yang saya idam-idamkan, saya tetap akan kata watak dalam cerita cinta.
“Saya belum lagi dapat naskah cinta yang betul-betul hebat sehingga meninggalkan kesan dalam diri. Jadi untuk saya bersara, mungkin belum lagi,” katanya.
Pada masa sama, Nora juga tidak menolak jika dia diberi peranan untuk memegang watak sebagai seorang ibu, asalkan bersesuaian dengan jalan cerita dan usia pelakon yang akan menjadi anaknya. – KOSMO! ONLINE


Pengguna katil wad perubatan, pediatrik di Kelantan sudah melebihi kapasiti
Oleh MUHAMMAD AYMAN GHAFFA

20 Julai 2022, 11:36 pm
KOTA BHARU – Jabatan Kesihatan Negeri Kelantan (JKNK) mengesahkan berlaku peningkatan ketara kemasukan pesakit ke wad perubatan dan pediatrik (kanak-kanak) terutamanya di hospital-hospital berpakar di Kelantan bermula bulan ini.
Pengarahnya, Datuk Dr. Zaini Hussin berkata, penggunaan katil di wad-wad telah melebihi kapasiti sehingga menyebabkan waktu menunggu pesakit untuk dimasukkan ke wad meningkat sehingga melebihi empat jam.
Menurutnya, bagi menangani masalah itu, JKNK telah mengoptimumkan penggunaan katil di hospital-hospital melalui sistem koordinasi katil berpusat dan koordinasi rujukan
secara pengezonan bagi mengurangkan rujukan pesakit ke Hospital Raja Perempuan Zainab II (HRPZ II) di sini.
“JKNK telah menukar wad-wad di hospital daerah yang mempunyai bilangan pesakit yang rendah kepada wad multidisiplin bagi menampung pertambahan bilangan pesakit.
“Selain itu, kita juga akan meningkatkan bilangan katil di hospital-hospital daerah dan mobilisasi atau pergerakan petugas dari hospital di negeri ini untuk operasi di wad tambahan yang baharu,” katanya dalam satu kenyataan sebentar tadi.
Mengulas lanjut, menurut Zaini, JKNK juga mencadangkan agar Hospital Kuala Krai beroperasi semula bagi mengelakkan peningkatan kemasukan pesakit ke wad perubatan dan pediatrik.

Katanya, JKNK juga mengambil maklum mengenai hantaran di Facebook yang mengatakan mengenai isu kesesakan wad pediatrik di HRPZ Il yang tular sejak semalam.
Ujarnya, jabatan itu juga berharap dengan langkah-langkah yang diambil ketika ini dapat menangani isu tersebut dengan segara bagi meningkatkan keberkesanan perkhidmatan rawatan pesakit di Kelantan.
Terdahulu, tular di media sosial apabila ada individu yang mendakwa semua wad pediatrik di sekitar Kota Bharu ketika ini dilaporkan penuh dan hampir tiada katil untuk pesakit baharu.
Menerusi satu perkongsian di laman Facebook, individu yang dikenali sebagai Mariah Fauzi mendakwa, kesesakan itu dikesan melibatkan empat hospital utama daerah ini.
Antara hospital terbabit adalah HRPZ II, Hospital Pakar Perdana KPJ, Kota Bharu Medical Centre (KBMC) dan Hospital Universiti Sains Malaysia (HUSM), Kubang Kerian.
Menurut wanita itu, pihak pengurusan HRPZ II ketika ini terpaksa meletakkan katil di tengah laluan di dalam wad terbabit bagi menampung jumlah pesakit yang terlalu ramai. – KOSMO! ONLINE.


Liga Super: KL City sekadar seri dengan Selangor
Oleh MOHD. FITRIE MUHAMAD

20 Julai 2022, 11:25 pm
KUALA Lumpur City terus dihantui masalah ketumpulan jentera serangan apabila terpaksa berpuas hati dengan keputusan seri 1-1 dengan Selangor pada aksi di Stadium Majlis Bandaraya Petaling Jaya, sebentar tadi.
Paling perit buat pengendali KL City, Bojan Hodak pastinya menjurus kepada kegagalan anak buahnya memanfaatkan kelebihan seorang pemain dan kegagalan Romel Morales menyempurnakan sepakan penalti di pertengahan babak kedua.
Pada minit ke-21, Fakrul Aiman Sidid sepatutnya sudah mampu meletakkan KL City di depan sebaliknya percubaan yang dilakukan berjaya disekat oleh Sharul Nazeem Zulpakar.
Minit ke-36, penyokong tuan rumah akhirnya ceria untuk meraikan jaringan pembukaan menerusi ketua pasukan, Brendan Gan namun 10 minit selepas babak kedua bersambung, Red Giants dihimpit tekanan apabila Ahmad Zikri Khalili dilayangkan kad merah dan pengadil perlawanan, Mohd Nafeez Abd Wahab tidak teragak-agak untuk menghadiahkan sepakan penalti buat KL City.
Bagaimanapun, peluang keemasan berkenaan gagal disempurnakan oleh Morales namun bintang import dari Colombia itu pantas menebus kecewa apabila menanduk masuk gol penyamaan pada minti ke-68.
Di Stadium Hang Jebat, Sony Norde muncul wira Melaka United untuk meledak gol penyamaan ketika mengikat Petaling Jaya City 2-2.

Minit ke-35, Emmanuel Oti menyerlahkan kualiti gelecekan menarik selepas berjaya mengatasi kawalan tiga pemain lawan sebelum melakukan tolakkan mudah untuk jaringan pertama Melaka United.
Selang lapan minit selepas itu, kesilapan Syazwan Andik Ishak yang gagal mengeluarkan bola dengan lebih baik membuka peluang buat Darren Lok meledak gol penyamaan PJ City.
Aksi lebih menarik dapat disaksikan di babak kedua namun tuah seakan lebih berpihak kepada PJ City yang meraih gol kedua menerusi ketua pasukannya, K Gurusamy pada minit ke-64.
Namun minit ke-76, kesilapan Mahalli Jasuli mengundang padah dan Norde bijak melakukan lencongan ke arah kiri gawang lawan untuk menoktahkan jaringan penyamaan buat Melaka United. -KOSMO! ONLINE.


Sesak dua jam lori terbalik angkara brek
Oleh MOHD YUNUS YAKKUB

20 Julai 2022, 11:41 pm
KUALA LANGAT – Pengguna jalan raya di atas Jambatan Telok Datok di Kilometer (KM) 32 Jalan Klang- Banting- Port Dickson di sini terpaksa mengharungi kesesakan lebih dua jam susulan lori tangki terbalik kerana breknya tidak berfungsi, lewat petang tadi.
Dalam kejadian kira-kira pukul 7.25 petang itu, kesesakan sejauh dua km itu berlaku sewaktu orang ramai pulang dari bekerja.
Ketua Polis Daerah Kuala Langat, Superintendan Ahmad Ridhwan Mohd . Nor @ Saleh berkata, berdasarkan siasatan kemalangan berlaku apabila lori tangki seberat 30 tan dalam perjalanan ke Banting dari Klang.
Katanya, setiba di lokasi kejadian didapati brek lori berkenaan tidak berfungsi dan menyebabkannya mengundur ke belakang secara sendiri serta hilang kawalan sehingga melanggar penghadang jalan.
“Kemudiannya, lori tangki itu juga turut melanggar sebuah kereta jenis BMW 5 Series sebelum terbalik secara melintang menutupi kedua-dua lorong laluan dari arah Klang.
“Ini menyebabkan kesesakan sejauh dua km di lokasi berkenaan,” katanya dalam kenyataan hari ini.

Jelas beliau, akibat itu laluan dari Klang menghala ke Banting ditutup dan laluan kontra terpaksa dibuka bagi melancarkan aliran trafik.
Tambah Ahmad Ridhwan, lori tangki berjaya dialihkan kira-kira pukul 9.50 malam tadi.
“Kedua-dua pemandu lori dan BMW berusia 30an itu bagaimanapun tidak mengalami sebarang kecederaan.
“Kerja-kerja pembersihan di lokasi kejadian sedang dijalankan pihak bomba,” ujarnya.
Kes disiasat mengikut Seksyen 43(1) Akta Pengangkutan Jalan 1987. -KOSMO! ONLINE.


Lori terbalik, kayu balak bertaburan di jalan raya
Oleh MOHD AZLI ADLAN

20 Julai 2022, 11:03 pm
HULU TERENGGANU – Sebuah lori terbalik menyebabkan muatan kayu balak dibawanya bertaburan di atas jalan raya di persimpangan lampu isyarat berhampiran Balai Polis Ajil di sini hari ini.
Kemalangan pada pukul 4.30 petang itu turut menyebabkan tumpahan minyak hitam dan diesel di lokasi kejadian.
Ketua Polis Daerah Hulu Terengganu, Deputi Superitendan Mohd. Adli Mat Daud berkata, sewaktu kejadian, lori yang dipandu seorang lelaki berusia 60 tahun dalam perjalanan untuk menghantar kayu balak tersebut ke sebuah kilang kayu di Wakaf Tapai, Marang.
“Dia mengambil muatan kayu balak itu dari Kampung Kua Ajil di sini sebelum ke Jerangau bagi menjalani pemeriksaan balak.
“Selesai pemeriksaan, lori tersebut kemudiannya meneruskan perjalanan ke kilang di Wakaf Tapai,” katanya di sini hari ini.
Mohd. Adli berkata, sebaik tiba di lokasi kejadian yang merupakan persimpangan lampu isyarat, lori tersebut tiba-tiba kawalan sewaktu sedang membelok ke kanan ke arah Wakaf Tapai.

Jelas beliau, impaknya lori berkenaan terbalik sebelum muatan kayu balaknya bertaburan dan merentangi jalan raya.
“Pemandu lori terselamat tanpa sebarang kecederaan. Tumpahan minyak diesel dan hitam kemudiannya telah dibersihkan dengan bantuan bomba.
” Timbunan kayu balak juga telah dialihkan sepenuhnya oleh pengurusan kilang kayu terbabit pasa pukul 6.30 petang,” katanya. – KOSMO! ONLINE.


Penuntut IPT sempat lompat keluar sebelum kereta masuk gaung
Oleh ASYRAF MUHAMMAD

20 Julai 2022, 10:59 pm
KANGAR – Gara-gara terlupa kedudukan gear, kereta dipandu seorang penuntut sebuah institusi pengajian tinggi (IPT) terhumban ke dalam gaung di Gunung Medan di sini hari ini.
Ketua Polis Daerah Kangar, Asisten Komisioner Yusharifuddin Mohd. Yusop berkata, pihaknya menerima panggilan berhubung kejadian itu daripada orang awam kira-kira pukul 7.55 pagi tadi.
Beliau berkata, sewaktu tiba di lokasi, polis mendapati sebuah kereta jenis Proton Persona berada di dalam gaung sebelah kiri jalan.
“Penuntut IPT berusia 22 tahun itu dikatakan telah meletakkan kenderaannya di kiri jalan gunung dengan keadaan kereta menghala ke bawah cerun.
“Sebelum beriadah di kawasan tersebut, mangsa meletakkan kedudukan gear satu pada kereta itu,” katanya dalam satu kenyataan di sini hari ini.
Mengulas lanjut, Yusharifuddin berkata, selepas mangsa selesai beriadah, dia kemudiannya telah kembali ke kenderaannya dan menghidupkan enjin dengan kedudukan pintu pemandu masih terbuka.

“Sebelah kaki mangsa berada di permukaan tanah ketika itu dan sewaktu menghidupkan enjin, kenderaan itu bergerak terus memasuki gaung berikutan berada pada kedudukan gear satu.
“Mangsa sempat melompat keluar dari kenderaannya dan tiada kemalangan jiwa berlaku,” katanya. – KOSMO! ONLINE.


Pesawat bawa 36 orang terbalik
Oleh KOSMO!

20 Julai 2022, 11:00 pm
MOGADISHU, Somalia – Sebuah pesawat membawa 36 penumpang dan anak kapal terhempas, terbalik dan terbakar di Somalia, namun tiada kecederaan dilaporkan, demikian menurut akhbar Daily Star semalam.
Kemalangan itu berlaku di sebuah lapangan terbang Mogadishu pada 18 Julai lalu, kata pihak berkuasa.
Video lokasi kejadian menunjukkan pesawat itu berada dalam keadaan terbalik selepas terhempas.
Asap hitam dan api menjulang ke udara ketika jentera bomba menghampiri landasan untuk memadamkan kebakaran.
Pesawat Fokker-50 milik syarikat penerbangan domestik Somalia, Jubba Airways itu berlepas dari bandar Baidoa dan terhempas di Mogadishu sekitar pukul 11.30 pagi (waktu tempatan), demikian menurut kenyataan Jubba Airways.
Semua penumpang terselamat dalam kebakaran dan tiada sesiapa dilaporkan cedera.

“Kami memuji tindakan pantas pasukan bomba Lapangan Terbang Antarabangsa Adan Adde atas tindakan pantas mereka dalam menyelamatkan nyawa,” kata seorang  jurucakap pihak berkuasa kepada media tempatan.
Setakat ini, punca nahas masih belum jelas tetapi Jubba Airways mengesahkan kejadian tersebut dan akan mengeluarkan lebih banyak maklumat berkaitan nanti.
Lapangan terbang itu terletak di kawasan kubu dikenali sebagai ‘Zon Hijau’ yang menempatkan kedutaan Barat dan unit komando Somalia yang dilatih Amerika Syarikat. – Agensi


SKSSR sukarela, suami tidak wajib carum buat isteri
20 Julai 2022, 10:55 pm
PETALING JAYA – Pertubuhan Keselamatan Sosial (Perkeso) menegaskan bahawa cadangan pelaksanaan Skim Keselamatan Sosial Suri Rumah (SKSSR) adalah secara sukarela dan para suami tidak wajib mencarum untuk isteri mereka.
Ketua Pegawai Komunikasi dan Hal Ehwal Korporat Perkso, Izad Raya berkata, suami hanya wajib membuat bayaran caruman untuk isterinya jika beliau ingin berbuat demikian.
“Menerusi draf Rang UndangUndang (RUU) Keselamatan Sosial Suri Rumah 2022 yang dibentangkan oleh Menteri Sumber Manusia, Datuk Seri M. Saravanan di Dewan Rakyat semalam, ia menyatakan bahawa suami hanya wajib membayar caruman untuk isterinya jika beliau memilih untuk berbuat demikian.
“Suami juga perlu memaklumkan perkara tersebut kepada pihak Perkeso,” katanya dalam satu kenyataan di sini hari ini.
Tambahnya, jika suami gagal membayar caruman boleh menjadi suatu kesalahan dan boleh didenda tidak melebihi RM10,000 atau dipenjara tidak melebihi dua tahun atau kedua-duanya sekali.
Namun, jelasnya, jika pasangan tersebut telah bercerai atau suami terbabit tidak mampu membayar caruman isterinya akibat hilang punca pendapatan atau seumpamanya, maka komitmen beliau untuk membayar caruman adalah terbatal.

“Dalam hal ini, isteri beliau atau suri rumah boleh membayar caruman SKSSR secara sukarela atau bayaran caruman tersebut juga boleh dibuat oleh mana-mana pihak ketiga,” ujarnya.
Dalam pada itu, katanya, bagi situasi jika suami tidak memilih untuk membayar caruman SKSSR untuk isyerinya atau suri rumah yang tidak mempunyai suami, caruman berkenaan juga boleh dibayar sendiri oleh isteri atau suri rumah tersebut atau pihak ketiga kepada Perkeso.
Perkeso memberitahu, sehubungan itu, laporan berita yang diterbitkan oleh beberapa media tempatan termasuk menerusi platform dalam talian mengenai kegagalan suami membayar caruman Perkeso isteri yang juga suri rumah boleh dikenakan denda atau hukuman penjara adalah tidak tepat. – KOSMO! ONLINE.


Syarikat Jepun hasilkan pod tidur berdiri
Oleh KOSMO!

20 Julai 2022, 10:30 pm
TOKYO – Dua syarikat dari Jepun bekerjasama untuk menghasilkan ‘kotak tidur’ yang didakwa dapat membantu menyelesaikan masalah keletihan dalam kalangan penduduk negara itu akibat terlalu banyak bekerja, lapor laman berita Oddity Central kelmarin.
Syarikat pakar perabot, Itoki Corporation dan pembekal papan lapis, Koyoju Gohan baru-baru ini menandatangani perjanjian perlesenan untuk mula menghasilkan peralatan tersebut.
Ia merupakan sejenis pod menegak yang membolehkan pengguna masuk ke bahagian dalam lalu menggunakannya sebagai ruang peribadi untuk tidur sambil berdiri.
Dengan keadaan pekerja di Jepun yang kerap mengalami masalah bebanan kerja, pod tersebut boleh digunakan di mana-mana sahaja seperti tandas, di dalam tren atau di meja pejabat.
“Di Jepun, terdapat ramai orang mengunci diri di dalam tandas buat seketika, yang mana bagi saya bukanlah sesuatu yang sihat. Lebih baik mereka tidur di ruang yang lebih selesa.
“Saya berpendapat ramai orang Jepun bekerja tanpa henti atau berehat. Kami berharap agar syarikat-syarikat dapat menggunakan alat ini sebagai kaedah fleksibel untuk berehat seketika,” kata Pengarah Komunikasi Itoki, Saeko Kawashima.

Kotak tidur tersebut yang dilaporkan menawarkan sokongan selesa ke atas kepala, lutut dan bahagian belakang badan.
Ia membolehkan pengguna tidur seketika tanpa perlu risau sekiranya terjatuh. – Agensi


Dua cedera, lori rempuh di lampu isyarat
Oleh DIYANATUL ATIQAH ZAKARYA

20 Julai 2022, 11:10 pm
MELAKA – Dua pemandu termasuk seorang wanita cedera dalam nahas membabitkan sebuah lori simen hilang kawalan sebelum merempuh empat kenderaan lain di lampu isyarat di Lebuh Sungai Udang-Paya Rumput-Ayer Keroh (SPA), di sini, hari ini.
Dalam kejadian kira-kira pukul 10.40 pagi itu, pemandu wanita berusia 31 tahun itu mengalami bengkak di kaki dan mata, manakala seorang lagi luka di kaki, tangan serta muka.
Ketua Polis Daerah Melaka Tengah Asisten Komisioner Christopher Patit berkata, kemalangan dipercayai berlaku apabila lori simen tersebut yang datang dari arah Cheng mengahala Sungai Udang mengalami masalah brek.
Katanya, lori tersebut telah merempuh bahagian belakang sebuah lori lain yang kemudiannya menyebabkan tiga lagi kenderaan termasuk dua buah Perodua Myvi dihadapan dilanggar.
“Lori simen itu dipercayai telah mengalami kerosakan brek sebelum merempuh bahagian belakang lori lain yang sedang berhenti menunggu lampu isyarat.
“Tiga kenderaan lain dihadapan lori terbabit iaitu dua buah Myvi dan sebuah lori lain turut dilanggar,” katanya dalam satu kenyataan akhbar di sini, hari ini.

Tambahnya, siasatan pegawai di lokasi mendapati laluan merupakan jalan lurus dua lorong dan cuaca baik dalam keadaan baik.
“Kita meminta saksi kejadian tampil membantu siasatan susulan tiada rakaman kamera litar tertutup (CCTV) di tempat kejadian.
“Kes disiasat mengikut Seksyen 43(1) Akta Pengangkutan Jalan 1987,” katanya. -KOSMO! ONLINE.


Liga Super: JDT mandi peluh lagi, robek gawang Penang FC 1-0
Oleh NOOR HASLIZA NUSI

20 Julai 2022, 11:33 pm
GEORGE TOWN – Pendahulu Liga Super, Johor Darul Ta’zim (JDT) sekali lagi terpaksa bermandi peluh apabila hanya berpeluang merobek kemenangan 1-0 pada perlawanan ke-12 menentang Penang FC di Stadium Bandaraya George Town di sini malam tadi.
Gol tunggal Skuad Harimau Selatan itu hadir pada minit ke-69 yang disempurnakan penyerangnya dari Sepanyol, Fernando Rodriguez Ortega menerusi tandukan tepat ke dalam gawang tuan rumah.
Pada babak pertama perlawanan, kedua-dua pasukan bermula garang apabila pemain melakukan asakan bertali arus bagi mendapatkan gol tunggal mereka.
Dalam perlawanan tersebut, pasukan kendalian Ketua Jurulatih Zainal Abidin Hassan ternyata berjaya mempamerkan aksi cemerlang dan semangat berpasukan tanpa kelibat kapten, Endrick De Santos.
Pemain import dari Brazil itu sebelum ini dikecam hebat penyokong skuad Harimau Kumbang selepas mempamerkan prestasi hambar pada perlawanan menentang Selangor apabila tewas 0-2 minggu lalu.
Bagaimanapun, pada aksi malam tadi, pasukan tuan rumah dilihat banyak memperoleh peluang jaringan gol menerusi hasil sepakan Muhammad Gopi Rizqi, Muhamad Faizat Mohamad Ghazali dan T. Saravanan namun semuanya setakat menjengah tepi dan atas gawang lawan.

Meskipun banyak halangan dan asakan daripada pemain JDT terutama ayam tambatannya, Fernando Martin Forestieri namun Skuad Penang FC berupaya menjalankan tugas dengan baik serta berjaya mempamerkan tahap disipli yang tinggi.
Pada minit ke-44, sepakan percuma daripada Forestieri nyata tidak berhasil apabila tendangannya hanya sempat menjengah di atas palang kubu tuan rumah.
Memasuki babak kedua, cubaan Penang FC menerusi sepakan percuma pada minit ke-54 oleh penyerang dari Lubnan, Hilal Ah-Helwe cukup mengecewakan kira-kira 6,252 penyokong yang hadir apabila tendangannya hanya mengunjungi di atas gawang lawan.
Cubaan Penang FC untuk mendapatkan jaringan penyamaan pada minit ke-89 juga tersasar hasil tumbukkan keluar penjaga gol JDT, Mohd. Farizal Marlias.
Bagaimanapun, kemenangan berpihak kepada JDT dengan keputusan kekal 1-0 sehingga tiupan wisel terakhir dibunyikan.
Dengan kemenangan tersebut, JDT kekal memimpin takhta Liga Super dengan mengumpul keseluruhan 29 mata dalam kemenangan kesembilan itu. KOSMO! ONLINE.


MasyaAllah saya langsung tidak ingat apa-apa – Aprena Manrose
Oleh MOHAMMAD SHAHEMY AZMI

20 Julai 2022, 9:29 pm
PETALING JAYA – “Saya tidak ingat kejadian itu sebab masih kecil. Apa-apa pun hubungan saya dengan ayah tiada masalah dan kami sangat baik”.
Demikian kata pelakon Aprena Manrose sewaktu dihubungi Kosmo! untuk mendapatkan respon tentang kejadian dia bersama adik beradik lain mengejek ayah mereka iaitu penyanyi, Iwan Syahman yang mahu bertemu dengannya untuk melepaskan rindu.
Ujar Aprena atau nama lengkapnya Wan Syahera Putri Aprena Wan Syahman, dia langsung tidak mengingati kejadian tersebut kerana masih kecil (berusia tiga tahun) selain tidak pernah diceritakan semula oleh Iwan.
“MasyaAllah. Saya langsung tidak ingat sebab masih kecil. Ayah pun tidak pernah bercerita pada kami adik beradik. Tapi apa yang saya tahu, hubungan ayah dengan arwah ibu memang tidak berapa baik selepas mereka berpisah.
“Alhamdulillah, sebenarnya hubungan saya dengan ayah sangat baik. Kami tidak ada apa-apa masalah,” katanya kepada Kosmo!
Menyentuh tentang perubahan imejnya yang kini sudah pun berhijab, pelakon berusia 29 tahun itu percaya perubahan imejnya itu adalah berkat daripada doa seorang ayah yang tidak putus-putus untuk anaknya.

“Penghijrahan saya dan juga kakak, Oktavia adalah berkat daripada doa seorang ayah yang tidak pernah putus.
“Bagi saya, dalam sebuah keluarga perlu adanya agama. Kalau kita betul-betul amalkan ajaran dalam agama, hidup akan lagi aman. Kalau tiada iman, sebab itu keluarga boleh berpecah belah,” katanya.
Ujar Aprena lagi, sewaktu dirinya masih belum berhijab, ayahnya selalu memberi pesan yang baik-baik.
“Kalau hendak berjumpa ayah, kami kena tutup aurat. Doa daripada seorang ayah juga menjadi asbab anak-anak berubah ke arah yang lebih baik.
“Saya rasa kalau bukan berkat doa daripada ayah, saya pun tidak akan jadi seperti sekarang,” katanya.
Dalam pada itu, pelakon drama Sedingin Salju itu bersyukur kerana sepanjang hidupnya, dia tidak pernah berselisih faham atau bersengketa dengan ayahnya walaupun dalam hal-hal kecil.
“Alhamdulillah, saya tidak pernah berselisih faham dengan ayah. Malah ayah menjadi keutamaan saya selain suami. Kami tidak pernah ada sebarang isu,” katanya.
Terdahulu, Iwan menerusi sebuah video yang dimuat naik dalam YouTube sekadar berkongsi pengalaman sewaktu anak-anaknya masih kecil apabila pernah diejek mereka ketika mahu berjumpa.
Kejadian menyedihkan itu disifatkan Iwan sebagai antara punca dirinya berhijrah ke arah yang lebih baik dengan mendekatkan diri dengan Tuhan. -KOSMO! ONLINE.


Pemandu lori mengaku bersalah rempuh lapan kereta
Oleh MOHD YUNUS YAKKUB

20 Julai 2022, 9:20 pm
KLANG – Seorang pemandu lori mengaku bersalah di Mahkamah Majistret atas tuduhan memandu secara melulu sehingga melanggar lapan buah kereta yang diparkir di Jalan Beringin di sini, dua minggu lalu.
Tertuduh, Mohammad Khirudin,41, membuat pengakuan itu selepas pertuduhan dibacakan di hadapan Majistret Amiful Asyraf Abdul Rasid.
Mahkamah bagaimanapun membenarkan ikat jamin RM3,500 bersama seorang penjamin dan menetapkan 12 September ini sebagai tarikh jatuh hukum.
Ketua Polis Daerah Klang Selatan, Asisten Komisioner Cha Hong Fong dalam kenyataannya berkata, kemalangan berlaku kira-kira pukul 9.40 malam pada 8 Julai lalu di Jalan Beringin, Pelabuhan Klang.
Katanya, pemandu lori itu telah merempuh lapan buah kereta yang sedang parkir di petak letak kereta sebelah kiri jalan.
“Pemandu lori telah tampil membuat laporan polis pada hari yang sama jam lebih kurang 11.46 malam.

“Ujian pernafasan telah dilakukan terhadap pemandu lori tersebut dan didapati kandungan alkohol melebihi had yang dibenarkan,” katanya di sini.
Kes telah disiasat mengikut Seksyen 45A (1) Akta Pengangkutan Jalan 1987 (Pindaan 2020). -KOSMO! ONLINE.


Empat kebakaran besar tercetus di London
Oleh KOSMO!

20 Julai 2022, 9:30 pm
LONDON – Pasukan Bomba London mengisytiharkan ‘insiden besar’ ketika anggotanya bertungkus-lumus menangani kebakaran yang berlaku di serata ibu kota Britain, lapor akhbar Metro UK semalam.
Beberapa buah rumah di London musnah selepas kebakaran yang berlaku pada padang rumput, merebak di luar kawalan.
Penduduk setempat berlari untuk menyelamatkan diri sebelum 100 anggota bomba tiba di lokasi kejadian di Wennington, dekat Dartford Crossing.
Angin kuat menyebabkan api menyambar deretan rumah sebelum memusnahkannya.
Sementara itu, rakaman menunjukkan kebakaran besar turut berlaku di bandar Dartford. Tiada kemalangan jiwa dilaporkan tetapi asap tebal menjejaskan penglihatan di sepanjang jalan.
Di Upminster, timur London pula, hampir 200 anggota bomba berusaha untuk mengawal kebakaran padang rumput yang berlaku.

Tiga hektar ladang jagung dan belukar terbakar manakala kepulan asap menjulang ke udara.
Anggota bomba turut menangani dua kebakaran yang berlaku serentak di Oaks Road, Croydon dan Chapel View. – Agensi


MFL benarkan pasukan daftar sembilan pemain import
Oleh MOHD. FITRIE MUHAMAD

20 Julai 2022, 8:29 pm
KESEMUA kelab dibenarkan mendaftarkan sehingga sembilan pemain import bagi menghadapi format baharu Liga Super bermula musim depan.
Keputusan ini menjamin kesamarataan buat semua pasukan kerana ketika ini hanya kelab yang miliki ‘feeder club’ yang dibenarkan mendaftar pemain import sehingga sembilan orang.
Bagaimanapun, setiap kelab hanya boleh mendaftarkan enam import dalam satu-satu perlawanan dan hanya lima pemain dibenarkan berada dalam padang manakala satu lagi akan berperanan sebagai pemain gantian.
Ketua Pegawai Eksekutif MFL, Stuart Ramalingam berkata, sembilan import bukan syarat wajib dan ia bergantung kepada kemampuan kewangan setiap kelab yang mengambil bahagian.
Kami memahami bahawa perubahan tidak selalunya mudah tetapi kadangkala keperluan tidak boleh diabaikan. Kami berharap semua pihak yang berkepentingan terbuka kepada penstrukturan semula dan menyahut cabaran ini untuk mengembangkan bola sepak Malaysia ke arah tuntutan bola sepak moden.
“Sebelum ini, hanya kelab yang ada ‘feeder club’ yang ada sembilan import dan kali ini kita beri kesamarataan. Semua kelab akan ada kuota sama,” katanya pada sidang media selepas Mesyuarat Luar Biasa (EGM) hari ini.

Menerusi EGM juga, MFL sudah pun mendapat persetujuan daripada semua rakan kongsi dan pengstrukturan dibuat bagi memastikan saingan Liga Malaysia (Liga M) kekal relevan dengan arus pemodenan masa kini termasuk dalam aspek komersial dan pembangunan pemain.
Penganjur Liga M itu turut mengesahkan Liga Super musim depan bakal membabitkan 18 pasukan manakala Liga Premier akan dimansuhkan buat seketika dan digantikan dengan Liga Simpanan bagi memberi lebih banyak peluang kepada pemain Bawah 23 tahun mendapatkan minit permainan.
Ini bermakna, setiap pasukan Liga Super bakal bermain 34 kali dan langkah ini bagi memenuhi saranan Persekutuan Bolasepak Antarabangsa (FIFA). – KOSMO! ONLINE


Pengantin minta tetamu bayar RM500 untuk hadir majlis perkahwinan
Oleh KOSMO!

20 Julai 2022, 10:00 pm
LONDON – Seorang model di Britain dikecam netizen kerana meminta tetamu majlis perkahwinannya membayar sebanyak AS$112 (RM498.40) bagi menghadiri majlis tersebut, lapor laman berita Wion News semalam.
Carla Bellucci, 40, bakal melangsungkan perkahwinan dengan tunangnya yang berusia 52 tahun, Jovani.
Majlis tersebut akan berlangsung di Cape Verde, sebuah negara kepulauan di perairan Afrika Barat.
Menurut laporan, Carla meminta tetamu untuk membayar sebanyak AS$112 (RM498.40) bagi menghadiri majlis tersebut selain membayar sendiri kos makanan, tiket penerbangan serta penginapan hotel.
Dia dalam masa sama,  turut membelanjakan hampir AS$48,000 (RM213,591) untuk majlis mewah tersebut.
Menurut beberapa laporan media, Carla dan Jovani telah menempah beberapa ekor kuda putih, gaun mewah serta membelanjakan kira-kira AS$7,500 (RM33,373) untuk cincin perkahwinan. – Agensi


Ujian penerbangan jet KF-21 Korea Selatan berjaya
Oleh KOSMO!

20 Julai 2022, 8:00 pm
SEOUL – Korea Selatan melengkapkan penerbangan sulung jet pejuang buatan tempatan,  KF-21 semalam ketika Seoul berusaha mengukuhkan keupayaan pertahanan di tengah-tengah ancaman negara jirannya, Korea Utara, lapor agensi berita United Press International.
Jet KAI KF-21 Boramae itu berlepas dari sebuah pangkalan tentera udara di Sacheon, kira-kira 297 kilometer (km)  ke selatan Seoul. Ia berjaya melengkapkan penerbangan selama lebih 30 minit, kata Pentadbiran Program Pengambilalihan Pertahanan dalam satu kenyataan.
Aset yang dibangunkan oleh syarikat Korea Aerospace Industries itu merupakan sebahagian daripada projek bernilai AS$6.67 bilion (RM29.67 bilion)  bertujuan untuk menggantikan pesawat pejuang lama F-4 dan F-5.
Ia juga merupakan alternatif lebih murah berbanding jet halimunan buatan Amerika Syarikat, F-35 Lightning II.
Program KF-21 bermula pada 2015 dan berdepan pelbagai cabaran termasuk pembayaran tertunggak daripada rakan kongsi pembiayaan, Indonesia serta keengganan Washington berkongsi paten teknologi utama.
Ujian penerbangan dijangka berlangsung selama empat tahun dengan kira-kira 2,000 latihan tempur dilakukan sebelum pengeluaran besar-besaran bermula. Ia dijadual memulakan perkhidmatan pada 2026.

Korea Selatan menganggap Boramae sebagai pesawat pejuang generasi ke-4.5, versi kurang halimunan bagi generasi kelima F-35.
Seoul sebelum ini melancarkan prototaip KF-21 pada April 2021 dan mengumumkan pelan untuk mempunyai sekurang-kurangnya 40 jet sedia tempur menjelang 2028 dan 120 pada 2032.
Menerusi kejayaan penerbangan KF-21, Korea Selatan muncul sebagai negara kelapan dunia yang membangunkan jet pejuang supersonik secara domestik selain Amerika Syarikat, Russia, China, Jepun, Perancis, Sweden dan konsortium Eropah. – Agensi


Kosmo!, Utusan Malaysia akan terus kekal
Oleh SITI A'ISYAH SUKAIMI

20 Julai 2022, 9:09 pm
PETALING JAYA – Media Mulia Sdn. Bhd. telah mengadakan Majlis Doa Selamat Sempena Ulang Tahun ke-2 Kosmo! dan Utusan Malaysia serta Tahlil di Galeri Sofia di sini hari ini.
Majlis itu dihadiri oleh Pengarah Urusan dan Pengarang Kumpulan Media Mulia, Mohamad Azlan Jaafar serta Pengarang Utusan Malaysia, Aznan Bakar dan Timbalan Pengarang Kosmo!/Kosmo! Ahad, Jamdi Nasir.
Majlis dimulakan dengan bacaan doa selamat serta tahlil bermula pukul 12 tengah hari itu turut dihadiri warga kerja daripada Jabatan Pengarang Utusan Malaysia dan Jabatan Pengarang Kosmo! serta TMR Media.
Mohamad Azlan dalam ucapanya berkata, beliau akan berusaha untuk memastikan institusi Utusan Malaysia dan Kosmo! akan terus kekal di masa akan datang.
Menurutnya, sepanjang dua tahun pelancaran semula Utusan Malaysia dan Kosmo!, pelbagai cabaran telah dihadapi syarikat, namun dengan semangat semua tenaga kerja, cabaran tersebut berjaya diharungi.
“Mengimbas sepanjang tempoh dua tahun ini, Media Mulia berjaya mencatatkan keuntungan dan ia diberikan dalam bentuk bonus kepada warga kakitangan.

“Kita akan berusaha keras pada tahun ini dan akan datang serta selama mungkin untuk meneruskan kelangsungan syarikat.
“Malah, kita bertanggungjawab untuk memastikan syarikat kekal serta tidak mahu mengulangi sejarah lampau, sekali gus mengekalkan institusi Utusan Malaysia dan Kosmo!,” katanya.
Semalam genap dua tahun usia akhbar Kosmo! selepas kembali menemui semula pembaca pada 20 Julai 2020 dengan pelbagai kupasan laporan berita bersifat komprehensif dan versatil demi memastikan suara rakyat terus didengar.
Mengadunkan ‘resepi’ memperjuangkan suara pengguna dalam setiap laporan berita, Kosmo! terus mengorak langkah agresif bagi memastikan isu dihadapi rakyat dapat diketengahkan seterusnya membantu menyelesaikan permasalahan dihadapi.
Selain memberi fokus kepada isu kepenggunaan, akhbar ini juga tidak ketinggalan membawakan laporan berkonsepkan hal ehwal semasa selari dengan selera pembaca yang mahukan pemberitaan meliputi pelbagai aspek kehidupan.
Lebih menarik apabila pelbagai laporan eksklusif dan berbentuk pendedahan disiarkan sehingga berjaya memenangi anugerah.
Antaranya pendedahan menggemparkan bertajuk ‘Perkampungan emas’, ‘Mukim Kechau dalam Jajaran Emas’, ‘Tanah emas tidak akan dirampas’ yang berjaya memenangi pingat perak Kategori Laporan Berita Cemerlang Hadiah Kewartawanan Malaysia (HKM) MPI-Petronas 2021.
Selain itu, kesinambungan hubungan akrab yang terjalin antara pembaca setia Kosmo! dengan akhbar kompak ini diteruskan dengan pelbagai aktiviti sebagai tanda penghargaan atas sokongan diberikan.
Akhbar kompak ini dilancarkan pada 30 Ogos 2004 kembali berada di pasaran sejak dua tahun lalu di bawah Media Mulia Sdn. Bhd. yang dipimpin oleh Mohamad Azlan. -KOSMO! ONLINE.


Polis buru lelaki samun, cabul penjawat awam
Oleh MOHD. HUSNI MOHD. NOOR

20 Julai 2022, 9:34 pm
PUTRAJAYA – Seorang pembantu tadbir berdepan detik cemas apabila disamun dan dicabul seorang lelaki di sebuah kuarters penjawat awam di sini, petang tadi.
Dalam kejadian pukul 5.30 petang itu, wanita berusia 36 tahun yang juga Pembantu Tadbir di Kementerian Kesihatan (KKM) berdepan insiden itu ketika berjalan menuju ke rumahnya.
Ketua Polis Daerah Putrajaya, Asisten Komisioner A. Asmadi Abdul Aziz berkata, mangsa mendakwa diekori seorang lelaki dari tempat letak kereta sehingga ke koridor aras sembilan berdekatan rumah mangsa.
Beliau berkata, sebaik tiba di lokasi kejadian, suspek menolak badan mangsa ke arah dinding dan merampas beg tangan serta dompet mangsa sebelum melarikan diri melalui laluan tangga.
“Mangsa kemudian mengejar suspek sehingga aras dua sebelum suspek sekali lagi mendekati mangsa dan merampas telefon bimbit jenis iPhone 8 selain meraba bahagian dada dan kemaluan pengadu.
“Sejurus selepas itu, suspek sempat menumbuk mangsa di bahagian pipi kanan dan menjerit meminta tolong sebelum suspek melarikan diri selepas jeritan didengari penghuni kuarters berkenaan,” katanya.

Katanya, mangsa turut mendakwa wang tunainya berjumlah RM300 dilarikan suspek.
A. Asmadi berkata, siasatan awal mendapati mangsa tidak mengenali suspek malah, tiada rakaman kamera litar tertutup (CCTV) di lokasi kejadian
Menurutnya, berdasarkan keterangan mangsa, suspek berambut pendek, berkulit gelap dan berbadan berisi selain berketinggian kurang lima kaki serta berbaju t-shit warna putih dan berseluar trek hitam.
“Kes disiasat mengikut Sek. 392 Kanun Keseksaan kerana kesalahan samun dan Seksyen 354 Kanun Keseksaan kerana mencabul dan usaha memburu suspek sedang dilakukan melalui kaedah foto fit,” katanya. -KOSMO! ONLINE.


Teman lelaki tulis karangan 7 muka surat untuk berpisah
Oleh KOSMO!

20 Julai 2022, 8:30 pm
WASHINGTON – Seorang wanita di Amerika Syarikat mendedahkan bahawa teman lelakinya menulis surat sepanjang tujuh muka surat untuk memutuskan hubungan mereka, lapor akhbar The Sun semalam.
Karla Velarde memuat naik klip video dalam  akaun TikTok @karlavelarde9583 yang memaparkan kaedah perpisahan teman lelakinya itu.
“Saya teruja pada mulanya kerana memikirkan teman lelaki saya menulis surat cinta. Namun, malangnya ‘surat cinta’ itu ternyata menjadi nota perpisahan,” demikian kepsyen pada video berkenaan.
Akan tetapi, kisah putus cinta Velarde menjadi bertambah teruk.
Dalam video susulan, dia menjelaskan bahawa bekas teman lelakinya cuba memikat sahabatnya sendiri menerusi aplikasi janji temu, Raya.
Lebih memburukkan keadaan, gambar profil akaun lelaki itu ialah gambar yang dirakam Velarde beberapa hari sebelumnya.

Muat naik itu mendapat perhatian netizen di ruangan komen.
“Hati saya sakit untuk awak,” kata seorang netizen.
“Lelaki adalah sangat pengecut, saya minta maaf,” komen netizen lain. – Agensi


Budak perempuan nyaris botak rambut ditarik monyet di zoo
Oleh Kosmo

20 Julai 2022, 9:00 pm
BANDAR RAYA MEXICO – Seorang budak perempuan di Mexico berdepan detik cemas apabila rambutnya ditarik seekor monyet yang berada di dalam kandang sebuah zoo akibat diganggu, lapor akhbar The Sun semalam.
Berdasarkan video yang tular di laman TikTok, kanak-kanak dikatakan berusia dalam lingkungan 12 tahun itu pada awalnya,  dilihat mengganggu monyet tersebut dengan mengetuk kandangnya sambil memegang telefon bimbit.
Disebabkan berasa terganggu dengan tindakan tersebut, haiwan itu menyambar rambut kanak-kanak berkenaan sebanyak dua kali.
Dia bagaimanapun bernasib baik kerana dapat melepaskan diri.
Netizen yang menonton video tersebut mendakwa bahawa haiwan itu kelihatan seperti monyet labah-labah yang berasal dari Mexico dan Brazil.
Pakar-pakar kebajikan haiwan menasihati orang ramai agar tidak mengganggu binatang yang dikurung, tidak kira sama ada ia kelihatan seperti kejadian lucu.

Ini kerana haiwan yang dikurung kebiasaannya amat tertekan kerana berada di habitat  berbeza daripada keadaan semula jadinya. – Agensi


Diejek anak-anak asbab Iwan Syahman ‘berhijrah’
Oleh MOHAMMAD SHAHEMY AZMI

20 Julai 2022, 7:19 pm
PETALING JAYA – Bekas penyanyi dangdut Iwan Syahman berkongsi pengalaman sedih apabila pernah diejek-ejek anak-anaknya iaitu pelakon Aprena Manrose dan Oktovia Manrose ketika kedua-duanya masih kecil.
Perkara menyedihkan itu berlaku sewaktu Iwan mahu bertemu dengan anak-anaknya yang ketika itu masih kecil untuk melepaskan rindu selepas bercerai dengan bekas isterinya.
“Anak-anak menjadi asbab juga untuk saya berhijrah ke arah kebaikan. Saya masih ingat sewaktu anak-anak masih kecil, saya rindu sangat pada mereka.
“Bila rindu, saya datanglah ke rumah janda saya. Tapi tidak boleh masuk, hanya menunggu di depan pintu pagar.
“Bila saya panggil anak-anak (Wan Ramada, Aprena dan Oktovia) yang ketika itu berusia tujuh, lima dan tiga tahun, mereka keluar tapi bukan sebab hendak berjumpa saya, tapi untuk mengejek-ejek saya,” katanya menerusi sebuah video ceramah yang dimuat naik dalam saluran YouTube, Abdull Yusoff.
Tambah penyanyi yang popular menerusi lagu Yang Sedang-Sedang Saja itu lagi, anak-anaknya telah mengejeknya dengan menjelir-jelirkan lidah dan menepuk-nepuk punggung sehingga membuatkan hatinya berasa sangat sedih.

“Saya panggil mereka. Berjam-jam saya menunggu, tapi tidak dapat berjumpa,” katanya.
Disebabkan kejadian menyedihkan itu, Iwan mula berkata dirinya mula menjadi resah memikirkan tentang anak-anak yang tidak suka padanya sekali gus menjentik hatinya untuk berubah ke arah kebaikan.
“Tuhan hendak tunjuk. Anak sendiri tidak suka pada saya ketika mereka kecil. Saya balik dan mula resah. Ada anak pun mereka tidak suka dengan saya.
“Saya berfikir kalau saya mati bagaimana agaknya?” ujar Iwan.
Terdahulu, Iwan mendirikan rumah tangga bersama pelakon dan penerbit, Allahyarham Rosnah Mohd Noor selama lapan tahun dan dikurniakan tiga cahaya mata, Wan Ramada Agus Putra, Octovia dan Aprena.
Perkahwinan kedua Iwan bersama Wan Rafidah Abu Bakar pada 1988 hanya bertahan selama lapan tahun. Mereka mempunyai anak angkat, Nursyafiqah Emisya.
Iwan kemudian mendirikan rumah tangga buat kali ketiga bersama Evie Surriyanti yang berasal dari permatang Siantar, Medan, Indonesia sejak 12 tahun lalu dan dikurniakan enam orang cahaya mata. – KOSMO! ONLINE


Kerajaan negeri diminta percepatkan pewartaan tanah lapang awam
Oleh MOHD RIDZAUDDIN ROSLAN

20 Julai 2022, 6:05 pm
PUTRAJAYA- Kerajaan negeri diminta untuk mempercepatkan proses mewartakan kawasan tanah lapang awam selari dengan sasaran untuk mewujudkan sebanyak dua hektar tanah lapang untuk setiap 1,000 penduduk bandar.
Perdana Menteri, Datuk Seri Ismail Sabri Yaakob berkata, semua kerajaan negeri melalui agensi-agensi bertanggungjawab di bawahnya diseru untuk mengambil langkah lebih serius dalam menyegerakan pewartaan TLA di bawah Seksyen 62, Kanun Tanah Negara (KTN).
“MPFN Ke-40 turut mengambil maklum mengenai Pelaporan Status Tanah Lapang Awam (TLA) di Semenanjung Malaysia dan Wilayah Persekutuan Tahun 2020 yang telah disediakan oleh Kementerian Perumahan dan Kerajaan Tempatan (KPKT) melalui PLANMalaysia.
“Kerajaan menetapkan sasaran sebanyak dua hektar tanah lapang untuk 1,000 penduduk bandar. Jumlah keseluruhan tanah lapang awam di Semenanjung dan Wilayah Persekutuan ialah 23,433 hektar. Bagaimanapun hanya 33 peratus daripadanya telah diwartakan, 24 peratus dalam proses pewartaan manakala selebihnya belum diwartakan,” katanya selepas mempengerusikan Mesyuarat Majlis Perancang Fizikal Negara (MPFN) ke-40 di sini tadi.
Tambah beliau, pewartaan TLA itu akan memastikan ianya kekal terpelihara dan berfungsi sebagai kawasan lapang yang boleh dimanfaatkan rakyat untuk tujuan rekreasi dan riadah.
Dalam perkembangan sama, Ismail Sabri berkata, mesyuarat turut bersetuju meluluskan satu dasar utama berkaitan perancangan bandar dan desa iaitu Pelan Induk Rangkaian Ekologi Central Forest Spine (PIRECFS).

“PIRECFS merupakan satu inisiatif untuk menghubungkan lapan kompleks hutan utama negara melibatkan lapan negeri iaitu Kedah, Perak, Kelantan, Terengganu, Pahang, Johor, Selangor and Negeri Sembilan.
“Ia bagi memelihara kawasan-kawasan hutan di Semenanjung agar wujud satu rangkaian fizikal hutan yang bersambungan di seluruh kawasan CFS selaras dengan visi ‘reconnecting the forest’,” ujarnya.
Katanya, pelan induk itu turut mengenal pasti 39 rangkaian ekologi bagi menghubungkan kawasan hutan atau pulau hutan yang tidak bersambungan ekoran berlakunya pemisahan dan pengasingan hutan (forest fragmentation).
“Ia bagi mengurangkan konflik antara manusia dan hidupan liar dengan memastikan laluan semulajadi hidupan liar dari satu kawasan hutan ke hutan yang lain tidak terhalang dengan aktiviti pembangunan.” jelasnya. -KOSMO! ONLINE.


Isteri tidak bekerja, berhak tuntut harta sepencarian arwah suami
Oleh KOSMO!

20 Julai 2022, 7:11 pm
PETALING JAYA – Isteri yang tidak bekerja dan suri rumah masih berhak menuntut harta sepencarian berdasarkan sumbangan tidak langsung dalam perkahwinannya dengan arwah suami.
Menerusi penjelasan Peguam Syarie Nurul, isteri perlu memfailkan perisytiharan harta sepencarian di Mahkamah Tinggi Syariah terlebih dahulu selepas kematian suami.
“Ini bagi mengelakkan berlaku salah faham dalam kalangan ahli waris kelak. Takut sekiranya harta-harta yang sepatutnya menjadi milik isteri jatuh ke tangan yang tidak sepatutnya,” katanya pada hantaran Facebook.
Beliau berkata, kedudukan harta sepencarian mendahului faraid kerana lazimnya dalam rumah tangga, hanya suami dan isteri lebih mengenali pasangan mereka berbanding ahli keluarga sendiri.
“Hanya pasangan suami isteri lebih mengetahui sumbangan dan pengorbanan suami isteri berbanding ahli keluarga sendiri,” tegasnya.
Dalam pada itu, beliau berkata, situasi sama terhadap suami apabila isteri meninggal dunia dan mereka juga boleh memfailkan harta sepencarian tersebut.

“Sekiranya suami ada membuat sumbangan terhadap mana-mana pemilikan harta dalam perkahwinan, sumbangan secara langsung, maka jika isteri mati, anda boleh juga memfailkan harta sepencarian sebelum harta difaraidkan.
“Selepas mahkamah memutuskan harta si mati mengikut bahagian harta sepencarian, baki harta tersebut boleh diwasiatkan sekiranya ada, dihibah sekiranya ada dan difaraidkan,” katanya. -KOSMO! ONLINE.


‘Casing’ telefon boleh sebabkan penyakit tendinitis
Oleh KOSMO!

20 Julai 2022, 5:55 pm
PETALING JAYA – Hati-hati dalam pemilihan sarung (casing) telefon bimbit kerana ia berisiko menyebabkan anda mengalami penyakit tendinitis.
Itu nasihat daripada pengamal perubatan swasta, Dr. Hannani Kamarudin berkongsi risiko kepada pengguna yang menggunakan sarung telefon bimbit berat.
“Penyakit tendinitis ini adalah penyakit lenguh pergelangan tangan kerana memegang telefon bimbit terlalu lama.
“Mereka yang mengalaminya akan merasa kebas dan kaku walaupun sedang tidur serta tidak memegang telefon bimbit,” katanya menerusi penerangan pada video tersebut.
Beliau juga menceritakan ada pesakit datang bertemunya mengalami lenguh di tangan selain terjaga daripada tidur di waktu malam kerana merasa sakit di tangan.
“Tidak pernah jatuh dan kemalangan pada tangan tersebut. Setelah diperiksa, perkara yang kita sangka remeh sebenarnya bahaya iaitu sarung telefon,” ujarnya.

Sehubungan itu, Dr. Hannani menasihatkan pengguna supaya memilih sarung telefon yang ringan dan selesa untuk tangan atau menggunakan pemegang (stand) bagi penggunaan dalam tempoh lama. -KOSMO! ONLINE


Pesaka sasar tujuh emas pada Kejuaraan Silat Dunia
Oleh MUHAMMAD RIDUAN MOHD HANAFIAH

20 Julai 2022, 7:58 pm
KUALA LUMPUR – Tujuh pingat emas menjadi sasaran skuad silat negara menjelang Kejuaraan Pencak Silat Dunia 2022 yang akan berlangsung di Pusat Dagangan Antarabangsa Melaka (MITC) di Ayer Keroh pada 26 hingga 31 Julai depan.
Kejuaraan Dunia edisi ke-19 tersebut mendapat sambutan dari 40 buah negara dengan melibatkan lebih daripada 500 atlet yang bertanding.
Presiden Persekutuan Silat Kebangsaan Malaysia (Pesaka), Datuk Megat Zulkarnain Omardin berkata, beliau percaya anak-anak buahnya telah bersedia untuk berentap memburu kejayaan terutama bersaing di bumi sendiri.
“Saya sudah melihat barisan pesilat yang akan bertanding pada kali ini. Nampaknya semua pesilat negara bersedia untuk berjuang bersama pesilat terbaik dari seluruh dunia.
“Jadi kami mengambil keputusan untuk menyasarkan tujuh emas daripada 32 acara yang dipertandingkan di Melaka nanti.
“Sudah pasti saingan lebih sengit memandang peraturan baharu diguna pakai di pentas dunia ini. Jadi, saya lihat peluang untuk memburu gelaran sama rata kepada semua negara-negara yang mengambil bahagian.

“Saya harap kepada semua atlet yang terpilih akan menggunakan pentas ini sebaik mungkin untuk memburu gelaran dunia. Bagi saya,
sesiapa sahaja mampu memenuhi sasaran tujuh pingat emas itu,” katanya pada sidang akhbar di ibu negara hari ini.
Turut menyertai kejuaraan dunia tersebut adalah India, Pakistan, Kazakhstan, Uzbekistan, Mesir dan Amerika Syarikat.
“Malaysia sudah bersedia untuk membuka gelanggang bagi pesilat dari 40 buah negara untuk bertarung. Malah, persiapan dari segi logistik juga berada pada tahap terbaik menjelang kejuaraan dunia ini.
“Sambutan bagi edisi ke-19 in amat baik apabila negara seperti India, Pakistan, Kazakhstan, Kanada, United Kingdom, Belanda dan Jerman akan turut serta.
“Malah ada beberapa negara yang turut memohon untuk berada sebulan sebelum kejohanan itu diadakan untuk berlatih bersama-sama,” tambahnya. – KOSMO! ONLINE


Pelajar universiti perkosa nenek umur 100 tahun
Oleh KOSMO!

20 Julai 2022, 7:00 pm
NAIROBI – Seorang lelaki di Kenya maut akibat dibelasah penduduk kampung yang mengesyaki dia memperkosa seorang wanita warga emas berusia 100 tahun, lapor akhbar Daily Star semalam.
Pisu Mwireri, 22, meninggal dunia dalam keadaan berlumuran darah akibat kecederaan serius selepas diserang perusuh yang berang berhubung kejadian itu. Insiden berlaku di kampung Karundori, bandar Runyenjes baru-baru ini.
Suspek yang merupakan seorang pelajar universiti, dilaporkan menceroboh rumah wanita itu dan merogol mangsa yang sedang tidur.
Mangsa kemudian membunyikan penggera dan penduduk kampung bergegas membantunya.
“Orang awam yang marah bertindak menangkap suspek dan menghadapkannya ke ‘mahkamah’ perusuh,” lapor laman web Kenyan Lyrics.
Insiden itu dilaporkan kepada polis oleh dua penduduk tempatan yang bergegas ke tempat kejadian, demikian menurut laman web itu.

Komander Polis Timur Embu, Emmanuel Okanda menggesa orang ramai untuk tidak mengambil undang-undang di tangan sendiri.
Menurutnya, siasatan sedang dilakukan berhubung kejadian itu, manakala mayat suspek dibawa ke bilik mayat hospital Kyeni dan sedang menunggu bedah siasat.
Mangsa dilaporkan turut dikejarkan ke fasiliti sama untuk pemeriksaan selepas kejadian itu. Dia kini sedang pulih di rumahnya, demikian menurut laporan sama. – Agensi


13 maut dalam pergaduhan di penjara Ecuador
Oleh KOSMO!

20 Julai 2022, 6:30 pm
QUITO, Ecuador – Seramai 13 banduan terbunuh, manakala dua lagi cedera dalam satu lagi pergaduhan berdarah di penjara Ecuador, lapor Badan Penyiaran Britain (BBC) semalam.
Pergaduhan maut itu tercetus hanya dua bulan selepas 44 banduan terbunuh dalam konfrontasi di penjara sama di bandar Santo Domingo Mei lalu.
Pihak berkuasa berkata, anggota pasukan keselamatan telah menguasai semula penjara Bellavista dengan sepenuhnya.
Keganasan di penjara Ecuador meningkat sejak Februari 2021 dengan lebih 400 banduan terbunuh dalam pertempuran secara berkumpulan.
Menteri Dalam Negeri, Patricio  Carrillo berkata, sebanyak 13 mayat ditemui susulan insiden terbaharu di penjara Bellavista itu.
“Kemungkinan besar lebih banyak mayat akan ditemui tetapi kami masih tidak pasti,” tambah Carrillo.

Beliau berkata, anggota kumpulan penjenayah R7 telah menyasarkan banduan yang cuba menubuhkan kumpulan saingan.
Kumpulan R7 terlibat dalam pemerasan dan pengedaran dadah selain berpengaruh di beberapa penjara lain di Ecuador .
Anggota kumpulan itu dilaporkan menjadi dalang di sebalik pergaduhan maut di penjara Bellavista sebelum ini dan satu lagi pergaduhan di penjara Turi pada April lalu.
Carrillo memaklumkan bahawa kerajaan sedang mengambil langkah yang diperlukan untuk mengukuhkan sistem penjara dengan melatih lebih 1,000 pengawal dan menangani masalah struktur. – Agensi


Dewan Rakyat lulus RUU Antigangguan Seksual
Oleh ZULKIFLI MANZOR

20 Julai 2022, 7:05 pm
KUALA LUMPUR – Rang Undang-Undang (RUU) Antigangguan Seksual 2021 (AGS 2021) yang dirangka sejak 10 tahun lalu diluluskan di Dewan Rakyat hari ini.
Ia diluluskan selepas bacaan kali ketiga oleh Menteri Pembangunan Wanita, Keluarga dan Masyarakat, Datuk Seri Rina Harun.
Dewan Rakyat meluluskan RUU AGS 2021 yang penggubalannya bermula pada tahun 2011 selepas lebih suara Ahli Parlimen bersetuju.
RUU AGS 2021 itu diluluskan dengan pindaan selepas lebih 20 pembahas mengambil bahagian dalam sesi perbahasan sejak semalam.
Kelulusan RUU itu mengiktiraf gangguan seksual sebagai pencabulan maruah manusia, satu bentuk diskriminasi dan keganasan berasaskan jantina.
Ia turut mengadakan peruntukan hak tebus rugi bagi mana-mana individu yang diganggu secara seksual melalui penubuhan Tribunal AGS.

Tribunal juga boleh memerintah responden membayar pampasan atau ganti rugi maksimum RM250,000 bagi apa-apa kehilangan atau kerosakan yang ditanggung oleh pengadu.
“Penyediaan persekitaran yang selamat pasti akan membantu meningkatkan pengupayaan rakyat terutama kaum wanita dalam ekonomi, sosial dan politik.
“RUU AGS 2021 ini adalah terpakai kepada mana-mana pihak dan tetap memberi pelindungan kepada sesiapa yang diganggu secara seksual tanpa mendiskriminasikan sesiapa.
“Perkara ini merujuk kepda Fasal 7 AGS yang menyatakan Tribunal AGS mempunyai kuasa mendengar apa-apa aduan gangguan seksual,” kata Rina semasa menggulung RUU tersebut di Dewan Rakyat hari ini. – KOSMO! ONLINE.


Pengantin menangis teresak-esak melihat bekas kekasih
Oleh KOSMO!

20 Julai 2022, 6:00 pm
JAKARTA – Seorang pengantin perempuan di  wilayah Sulawesi Tenggara tidak dapat menahan kesedihan dan menangis teresak-esak apabila melihat bekas kekasih hadir ke majlis perkahwinannya, lapor portal berita Wolipop semalam.
Menurut Wolipop , wanita berkenaan  diarah berkahwin dengan lelaki pilihan keluarganya dan terpaksa memutuskan hubungan dengan bekas kekasihnya.
Berdasarkan sebuah klip video yang tular di media sosial, seorang pemuda  dilihat membawa jambangan bunga sambil naik ke pelamin untuk bertemu pasangan pengantin.
Ketika menyerahkan jambangan bunga kepada pengantin perempuan, wanita itu tidak dapat menahan sebak lalu  menangis, manakala  lelaki berkenaan terus beredar.
Melihatkan keadaan tersebut, seorang individu dipercayai ahli keluarganya dilihat cuba memujuk pengantin perempuan agar kembali bertenang.
Percubaan itu bagaimanapun gagal apabila dia terus menangis meskipun terdapat tetamu lain naik ke pelamin untuk bersalaman.

Sementara itu, Wolipop menghubungi lelaki  yang didakwa merupakan bekas kekasih wanita berkenaan dan bertanyakan mengenai hal tersebut.
Menurut lelaki yang lebih dikenali sebagai Ebil, 19, itu, dia dan bekas teman wanitanya, Siska saling mengenali sejak di bangku sekolah menengah.
Ebil bagaimanapun tidak tahu siapa yang merakam dan memuat naik video  dia berada di majlis perkahwinan tersebut.
“Saya kasihan melihat Siska menangis. Sedih, tapi apa lagi yang boleh dilakukan kerana semuanya sudah ditentukan takdir,” katanya yang sempat berpesan kepada wanita itu agar berbahagia dengan kehidupan baharu.
Tambah Ebil, dia tidak mengetahui alasan ibu bapa Siska menjodohkan wanita itu dengan lelaki lain.
“Mungkin pekerjaannya lebih baik. Pilihan ibu bapa memang baik, namun pilihan sendiri jauh lebih baik.
“Bagi lelaki lain di luar sana yang ditinggalkan seperti saya, anda perlu tabah kerana ada hikmah di sebalik semua yang berlaku,” katanya. – Agensi


Pengantin terima kambing sebagai hadiah perkahwinan
Oleh KOSMO!

20 Julai 2022, 7:30 pm
JAKARTA – Sebuah klip video tular di media sosial Indonesia memaparkan senario pasangan pengantin baharu menerima hadiah seekor kambing pada majlis perkahwinan mereka, lapor laman berita Suara.com.
Video itu dimuat naik dalam akaun TikTok @armanmultimedia.id.
Rakaman itu memaparkan sekumpulan lelaki menghadiri majlis perkahwinan rakan mereka.
Mereka meninggalkan hadiah perkahwinan berupa seekor kambing yang didandan.
Kambing itu didandan menggunakan kain batik termasuk riben berwarna biru di atas kepala. Ia juga dipakaikan bunga kuning sebagai hiasan pada lehernya.
Pengantin lelaki dilihat membuka tali anak kambing yang diikat berhampiran tiang pelaminnya.

Tetamu jemputan pada majlis itu tidak dapat menahan ketawa apabila kambing itu didengari mengembek ketika berada di atas pentas.
Video berkenaan mendapat perhatian netizen di ruangan komen.
“Detik-detik yang tidak dapat dilupakan rakan seumur hidup,” kata seorang netizen.
“Hadiah istimewa yang tidak akan anda lupakan, semoga anda berdua akan bersama selamanya,” komen netizen lain. – Agensi


Rakyat Thailand sudah muak pakai pelitup muka
Oleh Kosmo

20 Julai 2022, 5:30 pm
BANGKOK – Satu kaji selidik oleh kerajaan mendapati penduduk Thailand sudah bosan memakai pelitup muka dan memilih  tidak melakukannya dalam banyak situasi, lapor laman berita Thaiger semalam.
Kaji selidik secara online oleh Jabatan Sokongan Perkhidmatan Kesihatan itu bertujuan menilai pendapat orang ramai mengenai kelonggaran sekatan Covid-19.
Seramai 7,507 responden  mengambil bahagian dengan hampir dua pertiga mengaku bahawa  mereka tidak lagi memakai pelitup muka di beberapa lokasi.
Ketika ditanya mengenai lokasi tersebut, tempat hiburan merupakan jawapan paling banyak diterima.
Situasi itu dianggap membimbangkan kerana premis hiburan merupakan tempat paling mudah untuk  koronavirus  merebak.
Ini antaranya disebabkan oleh tiada penjarakan fizikal, kesesakan orang ramai, pengudaraan yang buruk serta aktiviti berkongsi minuman.

Berdasarkan kaji selidik tersebut, 62.8 peratus responden mengaku memakai pelitup muka di beberapa lokasi sahaja, manakala 36.3 peratus masih terus memakai pelitup muka di luar rumah. Sebanyak 0.9 peratus pula memilih untuk tidak lagi memakai pelitup muka.
Bagi  lokasi di mana responden enggan memakai pelitup muka, seramai 12.5 peratus tidak memakainya di tempat hiburan, 10.35 peratus di pawagam, 9.79 peratus di pusat beli-belah, 8.95 peratus di pasar serta 8.78 peratus dalam pengangkutan awam.
Meskipun peraturan pemakaian pelitup muka di kawasan terbuka dihapuskan sejak hujung bulan lalu, pihak berkuasa Thailand menggalakkan orang ramai memakainya  apabila berada dalam kumpulan atau lokasi sesak, terutamanya bagi golongan berisiko tinggi. – Agensi


‘Casing’ telefon boleh sebabkan penyakit tendinitis
Oleh KOSMO!

20 Julai 2022, 5:22 pm
PETALING JAYA – Hati-hati dalam pemilihan sarung (casing) telefon bimbit kerana ia berisiko menyebabkan anda mengalami penyakit tendinitis.
Itu nasihat daripada pengamal perubatan swasta, Dr. Hannani Kamarudin berkongsi risiko kepada pengguna yang menggunakan sarung telefon bimbit berat.
“Penyakit tendinitis ini adalah penyakit lenguh pergelangan tangan kerana memegang telefon bimbit terlalu lama.
“Mereka yang mengalaminya akan merasa kebas dan kaku walaupun sedang tidur serta tidak memegang telefon bimbit,” katanya menerusi penerangan pada video tersebut.
Beliau juga menceritakan ada pesakit datang bertemunya mengalami lenguh di tangan selain terjaga daripada tidur di waktu malam kerana merasa sakit di tangan.
“Tidak pernah jatuh dan kemalangan pada tangan tersebut. Setelah diperiksa, perkara yang kita sangka remeh sebenarnya bahaya iaitu sarung telefon,” ujarnya.

Sehubungan itu, Dr. Hannani menasihatkan pengguna supaya memilih sarung telefon yang ringan dan selesa untuk tangan atau menggunakan pemegang (stand) bagi penggunaan dalam tempoh lama. -KOSMO! ONLINE


APMM tahan bot nelayan tangguk siput retak seribu secara haram
Oleh ASYRAF MUHAMMAD

20 Julai 2022, 4:45 pm
KUALA PERLIS – Maritim Malaysia (APMM) menahan bot nelayan kerana disyaki menangguk siput retak seribu secara haram di kawasan perairan negeri ini pada semalam.
Bot fiber dinaiki seorang tekong dan dua kru berusia 18 hingga 51 tahun itu ditahan pada kedudukan 0.8 batu nautika barat daya Sungai Bharu di sini kira-kira pukul 1.40 pagi.
Pengarah Zon Maritim Kuala Perlis, Komander Maritim Mohd. Hashim Mat Zain berkata, penahanan dibuat berikutan aduan awam berkaitan aktiviti penangkapan siput jenis retak seribu di sekitar perairan Kuala Perlis.
“Sebuah bot ronda APMM yang sedang melakukan rondaan rutin Op Aman diatur gerak ke lokasi bagi melaksanakan pemeriksaan sebelum menahan bot tersebut.
“Hasil pemeriksaan mendapati bot nelayan tempatan Kelas A berpangkalan di Kuala Kedah itu melakukan pelbagai kesalahan di bawah Akta Perikanan 1985,” katanya di sini hari ini.
Kata beliau, kesalahan yang dikesan dilakukan nelayan terbabit adalah di bawah Seksyen 8 (b) dan Seksyen 11 (3) (c) Akta Perikanan 1985.

“Kita bertindak merampas set sangkar besi berupa tangguk siput dan hasil laut siput retak seribu seberat 500 kilogram denggan anggaran keseluruhan rampasan RM1,500,” ujarnya. – KOSMO! ONLINE


Wad pediatrik di Kota Bharu sesak, ramai pesakit sukar dapat katil
Oleh KOSMO!

20 Julai 2022, 5:50 pm
PETALING JAYA – Hampir semua wad pediatrik (kanak-kanak) di sekitar Kota Bharu, Kelantan ketika ini dilaporkan penuh dan hampir tiada katil untuk pesakit baharu.
Menerusi satu perkongsian di laman Facebook, individu yang dikenali sebagai Mariah Fauzi mendakwa, kesesakan itu dikesan melibatkan empat hospital utama daerah terbabit.
Antara hospital terbabit adalah Hospital Pakar Perdana KPJ, Kota Bharu Medical Centre (KBMC), Hospital Universiti Sains Malaysia (HUSM) Kubang Kerian dan Hospital Raja Perempuan Zainab (HRPZ II).
Kongsi wanita itu lagi, ketika ini di HRPZ II, pihak pengurusan hospital terpaksa meletakkan katil di tengah laluan di dalam wad terbabit bagi menampung jumlah pesakit yang terlalu ramai.
Jelas Mariah, salah seorang pesakit tersebut adalah anaknya sendiri.
“Semoga anak-anak semua dikurniakan kesembuhan secepatnya oleh Allah Taala. Amin,”tulisnya di laman Facebook semalam.

Susulan perkongsian tersebut, rata-rata pengguna mendakwa hampir semua wad pediatrik di beberapa hospital di negeri lain turut mengalami keadaan sama.
“Sama la dekat Kedah pon, wad peadiatrik penuh, kena tumpang wad multidisiplin,”tulis Syahirah Abd Ghaffar.
Turut berkongsi kisah kesesakan di hospital HRPZ II adalah seorang lagi pengguna dikenali sebagai Noraidah Abdul Wahab.
“Anak saya masuk wad kat HRPZ II dua minggu lepas, kuman kat paru-paru. Semua yang masuk ‘on’ oksigen, kebanyakannya bayi.
“Sebelum dapat ke hospital tu pun kena tolak banyak hospital sebab penuh,”katanya.-KOSMO! ONLINE.


Wad kanak-kanak semakin sesak
Oleh MOHAMAD FAIZAL HASHIM

20 Julai 2022, 4:38 pm
JOHOR BAHRU – Wad kanak-kanak di hospital awam di Johor mengalami kesesakan susulan peningkatan kes influenza (ILI) dan jangkitan saluran pernafasan atas (URTI) dalam kalangan kanak-kanak di negeri ini.
Pengerusi Jawatankuasa Kesihatan dan Perpaduan Johor, Ling Tian Soon berkata, kesesakan itu juga dipengaruhi peningkatan lima peratus kadar kes ILI dan URTI dalam kalangan kanak-kanak yang memerlukan rawatan susulan.
Bagaimanapun, beliau berkata, kadar penggunaan katil di semua wad hospital awam di negeri ini masih terkawal walaupun kadar penggunaan meningkat kepada 76 peratus ketika ini.
“Kadar penggunaan katil itu mencatatkan peningkatan empat peratus berbanding 72 peratus di semua wad hospital awam negeri ini pada minggu sebelumnya.
“Ketika ini wad kanak-kanak di semua 13 hospital awam di Johor mencatatkan sedikit kesesakan berikutan peningkatan lima peratus kes jangkitan ILI dan URTI di negeri ini.
“Jabatan Kesihatan Negeri Johor (JKNJ) sedang mengumpulkan data terbaharu situasi terkini di wad kanak-kanak negeri ini,” katanya kepada pemberita selepas mempengerusikan mesyuarat bersama Jabatan Kesihatan Negeri Johor dan Pengurusan Hospital Sultanah Aminah (HSA), di sini hari ini.

Tian Soon berkata, kapasiti katil di semua hospital di negeri ini termasuk wad unit rawatan rapi (ICU) adalah sebanyak 5,307 katil.
Tambahnya, JKNJ akan mengambil langkah berjaga-jaga susulan peningkatan kadar penggunaan katil di hospital awam negeri ini bagi membolehkan persediaan dilakukan jika gelombang baharu Covid-19 berlaku.
“Peningkatan penggunaan katil di negeri ini turut disumbangkan peningkatan kes Covid-19 selain pertambahan kes jangkitan ILI dan URTI.
“Kita sudah mempunyai pengalaman menangani peningkatan kadar penggunaan katil ketika pandemik memuncak tahun lalu dan akan mengambil tindakan proaktif sekiranya keadaan mendesak,” katanya.
Mengulas lanjut, Tian Soon berkata, jumlah kes baharu Covid-19 yang dilaporkan di negeri ini antara 10 Julai sehingga Sabtu lalu adalah sebanyak 542 kes.
Katanya, jumlah itu mencatatkan peningkatan sebanyak 5.7 peratus berbanding minggu sebelumnya iaitu sebanyak 511 kes. – KOSMO! ONLINE


Pemandu beri laluan terjunam masuk sungai
Oleh DIYANATUL ATIQAH ZAKARYA

20 Julai 2022, 5:09 pm
MELAKA – Niat murni pemandu sebuah kereta mewah ingin memberi laluan kepada kenderaan lain di lorong sempit di Jalan Sungai Nibong di sini berakhir tragedi apabila terjunam masuk ke dalam sungai, semalam.
Dalam kejadian kira-kira pukul 4.20 petang itu, pemandu, Liow Shang Kang, 37, bagaimanapun berjaya keluar dari keretanya jenis Mercedes E250 bagi menyelamatkan diri.
Ketua Polis Daerah Melaka Tengah, Asisten Komisioner Christopher Patit berkata, ketika kejadian mangsa dalam perjalanan dari Batu Berendam ke arah Taman Kerjasama, Bukit Beruang melalui Jalan Sungai Nibong.
“Semasa mangsa melalui Jalan Sungai Nibong, dia telah memberi laluan kepada kenderaan yang datang dari arah bertentangan.
“Mangsa telah rapat ke bahu jalan sebelum tiba-tiba tergelincir masuk ke dalam sungai,” katanya dalam satu kenyataan akhbar dikeluarkan di sini, hari ini.
Tambahnya, mangsa berjaya menyelamatkan diri dan tidak mengalami sebarang kecederaan.

“Semasa pegawai penyiasat tiba di lokasi kenderaan terlibat masih berada di dalam sungai tersebut. Kes disiasat mengikut Rule 10 LN 166/59,” katanya. – KOSMO! ONLINE


Wad pediatrik di Kota Bharu sesak, pesakit sukar dapat katil
Oleh KOSMO!

20 Julai 2022, 5:29 pm
PETALING JAYA – Hampir semua wad pediatrik (kanak-kanak) di sekitar Kota Bharu, Kelantan ketika ini dilaporkan penuh dan hampir tiada katil untuk pesakit baharu.
Menerusi satu perkongsian di laman Facebook, individu yang dikenali sebagai Mariah Fauzi mendakwa, kesesakan itu dikesan melibatkan empat hospital utama daerah terbabit.
Antara hospital terbabit adalah Hospital Pakar Perdana KPJ, Kota Bharu Medical Centre (KBMC), Hospital Universiti Sains Malaysia (HUSM) Kubang Kerian dan Hospital Raja Perempuan Zainab (HRPZ II).
Kongsi wanita itu lagi, ketika ini di HRPZ II, pihak pengurusan hospital terpaksa meletakkan katil di tengah laluan di dalam wad terbabit bagi menampung jumlah pesakit yang terlalu ramai.
Jelas Mariah, salah seorang pesakit tersebut adalah anaknya sendiri.
“Semoga anak-anak semua dikurniakan kesembuhan secepatnya oleh Allah Taala. Amin,”tulisnya di laman Facebook semalam.

Susulan perkongsian tersebut, rata-rata pengguna mendakwa hampir semua wad pediatrik di beberapa hospital di negeri lain turut mengalami keadaan sama.
“Sama la dekat Kedah pon, wad peadiatrik penuh, kena tumpang wad multidisiplin,”tulis Syahirah Abd Ghaffar.
Turut berkongsi kisah kesesakan di hospital HRPZ II adalah seorang lagi pengguna dikenali sebagai Noraidah Abdul Wahab.
“Anak saya masuk wad kat HRPZ II dua minggu lepas, kuman kat paru-paru. Semua yang masuk ‘on’ oksigen, kebanyakannya bayi.
“Sebelum dapat ke hospital tu pun kena tolak banyak hospital sebab penuh,”katanya. – KOSMO! ONLINE


Tiada syarikat berminat sertai projek litar lumba di P. Pinang
Oleh SAFINA RAMLI

20 Julai 2022, 5:03 pm
GEORGE TOWN – Kerajaan negeri telah berusaha menyediakan satu litar khusus untuk peminat pemotoran di negeri ini namun tiada syarikat yang berminat menyertai proses permohonan pengemukaan cadangan (Request for Proposal atau RFP) projek berkenaan.
Ketua Menteri, Chow Kon Yeow berkata, RFP itu telah dibuka pada tahun lalu namun tiada satu pun syarikat yang memberi maklum balas mengenainya.
“Sebelum ini kita ada satu cadangan untuk membuka satu litar besar di Batu Kawan, kita telah menjemput syarikat-syarikat yang layak untuk menyertai RFP projek ini di bawah Pengerusi Jawatankuasa Belia dan Sukan negeri, Soon Lip Chee.
“Kita telah berusaha untuk elak kejadian sedemikian (kemalangan) tetapi tidak ada syarikat yang memberi respond kepada RFP tersebut kerana mungkin mereka tidak nampak potensi dalam sediakan litar ini,” katanya dalam sidang akhbar di Komtar di sini hari ini.
Sebelum ini, Pulau Pinang mengumumkan akan membina litar lumba di Batu Kawan bersebelahan Kompleks Stadium Negeri.
Lip Chee berkata, tanah berkeluasan 2.8 hektar antara stadium dan Sungai Jawi sudah dikenal pasti sebagai lokasi sesuai untuk membina litar tersebut dalam mencari bakat sukan permotoran baharu.

Menurut Kon Yeow, pihaknya amat kesal dengan kejadian kemalangan yang membabitkan penunggang motosikal di Lebuh Raya Tun Dr Lim Chong Eu, Ahad lalu kerana nyawa adalah sesuatu yang amat bernilai.
“Saya difahamkan ada gelaran mat rempit yang diberikan kepada mereka ini oleh media dan beberapa pihak lain, ini adalah satu masalah sosial di seluruh negara yang perlu diambil tindakan oleh semua pihak.
“Semua pihak perlu sedar bahawa jalan raya apabila digunakan untuk aktiviti perlumbaan semestinya mesti menimbulkan risiko kepada pengguna jalan raya yang lain,” katanya.
Tambahnya, ibu bapa perlu memainkan peranan penting dalam memberikan kesedaran kepada keluarga masing-masing mengenai bahayanya menjadikan jalan raya sebagai tempat aktiviti perlumbaan.
“Kita tidak dapat harapkan pihak berkuasa berada di setiap tempat malah pihak polis juga sering mengambil tindakan penguatkuasaan untuk membendung aktiviti ini namun ia masih kurang berhasil,” ujarnya. – KOSMO! ONLINE


Bas rempuh lori di Mesir, 25 terbunuh
Oleh KOSMO!

20 Julai 2022, 5:00 pm
KAHERAH, MESIR – Sekurang-kurangnya 25 penumpang terbunuh, manakala lebih 35 lagi cedera apabila bas yang mereka naiki merempuh sebuah lori dalam kemalangan ngeri di Mesir semalam,  lapor media tempatan.
Bas  membawa kira-kira 45 penumpang itu merempuh sebuah lori mengangkut alat tulis dekat Kampung al-Barsha, kira-kira 300 kilometer ke selatan ibu negara Mesir, Kaherah.
Pemandu lori memberhentikan kenderaan  di tepi jalan untuk menukar tayar yang pancit apabila dirempuh dari belakang oleh bas terbabit. Pihak berkuasa berkata, bas berkenaan dalam perjalanan dari Sohag menuju ke Kaherah.
Lebih 20 ambulans dikerahkan ke lokasi nahas bagi membawa mangsa-mangsa ke hospital.
Susulan  nahas itu, Kementerian Solidariti Sosial Mesir berkata, pihaknya akan menawarkan bantuan  kecemasan sebanyak AS$530 (RM2,359) kepada  waris mangsa yang terkorban, kata media tempatan.
Kemalangan jalan raya kerap berlaku di Mesir akibat keadaan jalan yang rosak dan tidak dibaiki serta peraturan lalu lintas sering diabaikan.

Kira-kira 7,000 orang terbunuh dalam kemalangan jalan raya di negara itu pada 2020, demikian menurut statistik rasmi. – AFP


16 penerima terima pengiktirafan CiDe
Oleh MOHD RIDZAUDDIN ROSLAN

20 Julai 2022, 5:16 pm
PUTRAJAYA – Seramai 16 individu yang terlibat dalam industri reka bentuk di negara ini mencipta sejarah tersendiri apabila dianugerahkan pensijilan Certified Industrial Designer (CiDe) sempena majlis Anugerah Reka Bentuk Baik Malaysia (MGDA) di Hotel Everly di sini semalam.
16 penerima ulung itu antaranya ialah Prof. Emiritus Datuk Dr. Ahmad Zainuddin, Prof. Madya Mohd. Azali Abd. Karim, Mohamed Asri Ahmad, Abdul Munir Yahya, Mohamad Omar Bidin, Prof. Madya Abdul Muta’ali Othman, Mohd. Yusof Abd Rani dan Prof. Dr. Mohamad Hariri Abdullah.
Turut menerima pengiktirafan sama ialah Prof. Dr. Khairul Aidil Abd. Rahman, Mohd. Faiizudin Mohd. Sharuji, Dzulkhairi Asmat, Prof. Madya Dr. Saiful Bahari Mohd. Yusoff, Azlan Othman, Zafri Zakaria Merican, Eric Tuau Chee Kong dan Mohd. Bostami Ahmad.
Pengiktirafan itu disampaikan oleh Timbalan Menteri Perdagangan Antarabangsa dan Industri (MITI), Datuk Lim Ban Hong sekali gus membolehkan penerima menggunakan gelaran CiDe pada pangkal nama masing-masing.
Ban Hong berkata, CiDe merupakan pengiktirafan tertinggi diberikan kepada pereka perindustrian tempatan.
“Program menggunapakai operasi standard SIRIM Berhad ini diterajui oleh sebuah Jawatankuasa Kerja Pensijilan Perekabentuk Industri dan merupakan satu anjakan paradigma bagi memastikan kelangsungan pereka dan rekaan mereka terus relevan kepada industri tempatan dan global.

“Selepas ini barisan pereka kita pula akan membawa gelaran CiDe pada nama mereka. Tahniah saya ucapkan kepada Majlis Rekabentuk Malaysia dengan penyampaian Certified Industrial Designer ini,” katanya.
Jelasnya, pengiktirafan itu juga diharap mencetus inspirasi kepada semua pereka dalam usaha memperkasakan industri reka bentuk negara. – KOSMO! ONLINE


KPDNHEP tahan enam peniaga aksesori, minyak wangi tiruan
Oleh MOHD AZLI ADLAN

20 Julai 2022, 4:18 pm
KUALA TERENGGANU – Kementerian Perdagangan Dalam Negeri dan Hal Ehwal Pengguna Negeri (KPDNHEP) Terengganu berjaya merampas 105 aksesori dan 1,232 minyak wangi disyaki tiruan semalam.
Serbuan di tiga premis perniagaan di bandar raya ini dan Marang pada pukul 12 tengah hari itu disertai oleh 12 pegawai KPDNHEP negeri dengan bantuan wakil pemilik cap dagang berdaftar.
Pengarah KPDNHEP Terengganu, Saharudin Mohd. Kia berkata, sebanyak 105 barangan berupa beg tangan, dompet dan selipar dipercayai berjenama tiruan dirampas.
“Turut dirampas 1,232 minyak wangi disyaki menggunakan cap dagangan secara salah. Nilai keseluruhan rampasan adalah RM27,612,” katanya di sini hari ini.
Saharuddin berkata, seramai enam lelaki berusia dalam lingkungan 20-an disyaki dalang perjualan barangan tiruan ditahan dan kes disiasat mengikut Seksyen 102 (1) (c) Akta Cap Dagangan 2019. – KOSMO! ONLINE


Wang RM1 juta diagih dalam kalangan Exco Armada – Pegawai penyiasat
Oleh NORLIZAH ABAS

20 Julai 2022, 4:02 pm
KUALA LUMPUR – Mahkamah Tinggi di sini hari ini diberitahu wang RM1 juta yang dikeluarkan daripada akaun Armada diagihkan dalam kalangan Exconya sehari selepas Suruhanjaya Pencegahan Rasuah Malaysia (SPRM) menyiasat dan menggeledah rumah Syed Saddiq Syed Abdul Rahman.
Penguasa Kanan SPRM, Mohd. Syahmeizy Sulong, 37, berkata, wang itu diagihkan pada 1 April 2020 manakala rumah Ahli Parlimen Muar itu digeledah pada 31 Mac 2020 berhubung siasatan kehilangan wang RM250,000 dari kediaman beliau.
Menurut beliau, sebanyak RM650,000 diberikan kepada Ketua Penerangan Pemuda Bersatu Wilayah Persekutuan, Muhammad Daniel Kusari manakala RM250,000 diserahkan kepada ahli Bersatu, Muhammad Naqib Ab. Rahim.
Mahkamah mendengar perbicaraan terhadap Syed Saddiq, 29, atas tuduhan pindaan bersubahat dengan Rafiq Hakim Razali melakukan pecah amanah dana berjumlah RM1 juta sebuah parti politik.
Pegawai penyiasat kes penyelewengan dana Armada Pusat itu berkata, siasatan mendapati wang RM1 juta yang dikeluarkan pada 6 Mac 2020 terlebih dahulu disimpan di rumah Rafiq yang ketika itu Penolong Bendahari Armada Bersatu.
Menurut saksi pendakwaan ke-25 itu, pada 31 Mac, Syed Saddiq menghubungi Rafiq dan mengarahkan beliau membawa keluar wang itu dari rumahnya kerana risau akan dijumpai dan disita oleh SPRM.

Mohd. Syahmeizy berkata, siasatan mendapati Syed Saddiq pada awalnya mengarahkan dua pemegang amanah Armada iaitu Rafiq dan Penolong Setiausaha Armada, Ahmad Redzuan Mohamed Shafi mengeluarkan wang tersebut daripada akaun di CIMB KL Sentral.
Menurut saksi, cek pengeluaran ditandatangani oleh Rafiq dan Ahmad Redzuan kerana Syed Saddiq tidak mempunyai masa ke bank selain tandatangannya sering berubah ketika menandatangani cek.
Ketika ditanya Timbalan Pendakwa Raya, Muhammad Asyraf Mohamed Tahir, beliau berkata, Syed Saddiq mengeluarkan arahan itu kerana merasakan kedudukannya dalam Pakatan Harapan (PH) tidak kukuh.
Ujarnya, Ahmad Redzuan mencadangkan wang itu diagihkan kepada Muhammad Daniel kerana beliau mempunyai peti besi di rumah selain turut disimpan Muhammad Naqib yang merupakan ahli perniagaan.
Menurutnya, pada 5 Mac 2020, SPRM menggeledah rumah Muhammad Daniel dan menemui wang RM425,537 manakala bakinya diagih kepada ketua-ketua bahagian dan ahli-ahli Armada seluruh negara.
Saksi berkata, idea pengeluaran wang itu dibangkitkan selepas insiden `Langkah Sheraton’ pada 23 Februari 2020 ketika Syed Saddiq dan beberapa pemimpin Armada mengadakan pertemuan di kediaman beliau di Petaling Jaya bagi membincangkan dana dalam akaun tersebut.
Ujar Mohd. Syahmeizy, Syed Saddiq amat risau terhadap pergolakan selepas `Langkah Sheraton’ dan meminta kepastian baki wang dalam akaun Armada Pusat yang merupakan hasil titik peluhnya sepanjang berjawatan Ketua Armada.
Menjawab soalan Timbalan Pendakwa Raya, Datuk Wan Shaharuddin Wan Ladin, saksi menafikan wujud konspirasi untuk mengenakan Syed Saddiq seperti didakwa oleh pihak pembelaan.
Saksi turut ditanya mengapa Syed Saddiq dituduh kali pertama pada 22 Julai 2021 sedangkan izin untuk mendakwa dikeluarkan pada 4 Januari tahun sama.
Untuk siasatan terhadap YB Syed Saddiq, pihak SPRM telah membuka lima kertas siasatan yang berbeza aduan dan maklumat.
“Oleh itu, pertuduhan terhadapnya dibuat terlalu lama kerana saya memerlukan keterangan saksi yang ‘synchronize’ dengan kertas siasatan lain kerana ketika itu ada kertas siasatan yang belum siap ke atas YB Syed Saddiq,” kata saksi.
Perbicaraan di hadapan Pesuruhjaya Kehakiman Datuk Azhar Abdul Hamid bersambung esok. – KOSMO! ONLINE


Johor Port salur dana tambahan RM2 juta untuk Tabung Endowmen UTM
Oleh KOSMO!

20 Julai 2022, 3:44 pm
PETALING JAYA – Johor Port Berhad (Johor Port) menyumbangkan dana tambahan sebanyak RM2 juta kepada Universiti Teknologi Malaysia (UTM) bagi Tabung Endowmen UTM untuk tempoh empat tahun.
Ketua Pegawai Eksekutif Johor Port Berhad, Md. Derick Basir berkata, dana tambahan itu adalah susulan daripada dana sebelum ini berjumlah RM5 juta bagi tempoh 2013 hingga 2018, manakala RM3 juta untuk 2019 sehingga 2021.
Beliau berkata, penubuhan tabung itu bertujuan membantu membiayai pengajian pelajar UTM yang cemerlang akademik khususnya mereka daripada keluarga kurang berkemampuan.
“Sumbangan berterusan kepada Tabung Endowmen UTM dapat membantu pelajar untuk meneruskan pengajian. Secara tidak langsung ia membantu negara melahirkan bakat muda berprestasi tinggi.
“Kami percaya bahawa bakat berprestasi tinggi amat penting dalam memacu kejayaan sesebuah organisasi. Pihak kami gembira dapat memainkan peranan memperkasa pelajar universiti melalui sumbangan dana ini,” katanya dalam satu kenyataan di sini hari ini.
Mengulas lanjut, Md. Derick berkata, pihaknya melalui JP Skills Centre juga bekerjasama dengan UTM bagi program Sarjana Profesional dalam Pengurusan Pelabuhan yang dilancar baru-baru ini.

Menurutnya, program perintis pertama yang diperkenalkan di Malaysia itu melibatkan modul kursus kontemporari yang direka untuk meningkatkan asas dan pengetahuan operasi profesional pelabuhan bukan sahaja di Malaysia, tetapi juga di luar negara.
“Selain itu, ia juga bertujuan untuk berkongsi pengetahuan, kepakaran dalam pengurusan pelabuhan dan mengukuhkan pengurusan serta pembangunan bakat dalam komuniti pelabuhan.
“Sebagai sebuah pelabuhan pelbagai guna bersepadu di wilayah Selatan, Johor Port bukan sahaja menjadi pemangkin kepada pelbagai industri komoditi, pembuatan dan aktiviti minyak dan gas, malah ia juga sebuah organisasi yang prihatin dalam membentuk serta membangun masyarakat berpengetahuan,” ujarnya. – KOSMO! ONLINE


47 laporan polis diterima kes tipu haji furada
Oleh NOR AZIAH MAT NOH

20 Julai 2022, 3:49 pm
KUALA LUMPUR – Polis setakat ini menerima sebanyak 47 laporan berhubung kes penipuan visa haji furada mengakibatkan kerugian RM2 juta oleh dua ejen pelancongan yang beroperasi di Danau Kota, Setapak.
Ketua Polis Kuala Lumpur, Datuk Azmi Abu Kassim berkata, tiga wanita merupakan antara lima individu yang ditahan bagi membantu siasatan kes tersebut.
“Kesemua suspek berusia 28 hingga 51 tahun itu direman selama tiga hari sehingga 16 Julai lalu.
“Setelah tamat tempoh reman, mereka diserahkan kepada Polis Johor untuk siasatan berkaitan modus operandi sama,” katanya dalam satu kenyataan di sini hari ini.
MEnurut Azmi, beberapa tindakan sedang diambil bagi melengkapkan siasatan sebelum dirujuk kepada Pejabat Peguam Negara untuk tindakan selanjutnya.
Polis menggesa orang ramai yang menjadi mangsa tipu supaya membuat laporan polis dengan segera. Maklumat berkaitan kes itu boleh disalurkan dengan menghubungi Hotline Polis Kuala Lumpur di talian 03-21159999 atau mana-mana balai polis berhampiran.

Terdahulu, akhbar melaporkan lebih 380 bakal jemaah haji yang menggunakan visa furada terkandas di Lapangan Terbang Antarabangsa Kuala Lumpur (KLIA), Sepang dipercayai menjadi mangsa penipuan sebuah agensi pelancongan swasta.
Lima individu terdiri dua lelaki dan tiga wanita ditahan dalam serbuan di beberapa lokasi di ibu negara pada 8 Julai lalu. – KOSMO! ONLINE


Ranil Wickremesinghe dipilih sebagai Presiden baharu Sri Lanka
Oleh KOSMO!

20 Julai 2022, 4:13 pm
COLOMBO – Ranil Wickremesinghe dipilih sebagai Presiden Sri Lanka yang baharu bagi menggantikan Gotabaya Rajapaksa yang melarikan diri ke luar negara dan meletakkan jawatan minggu lalu.
Keputusan rasmi pemilihan tersebut menunjukkan Wickremesinghe, yang menjadi Perdana Menteri sebanyak enam kali memperoleh 134 undian dalam pertarungan tiga penjuru.
Pesaingnya, Dullas Alahapperuma, mendapat 82 undian, manakala pemimpin parti sayap kiri, Anura Dissanayake menerima hanya tiga undian, sekali gus memberi kemenangan majoriti kepada Wickremesinghe.
“Perpecahan kita kini telah berakhir,” kata Wickremesinghe dalam ucapan ringkas di Parlimen.
Beliau dalam masa sama turut mengajak Alahapperuma untuk menyertainya dan bekerjasama bagi memulihkan Sri Lanka daripada krisis terburuk yang dialami itu.
Wickremesinghe turut berharap untuk mengangkat sumpah pada Rabu minggu depan dalam sebuah majlis ringkas di bangunan Parlimen yang dikawal ketat.

Menerusi pelantikan pemimpin berusia 73 tahun itu, Kabinet semasa terbubar secara automatik, selain beliau akan memilih seorang Perdana Menteri bagi membentuk barisan Kabinet baharu.
Speaker Parlimen, Mahinda Abeywardana berkata, seluruh dunia kini tertumpu kepada Sri Lanka ketika ia memilih seorang pemimpin baharu bagi berkhidmat dalam penggal yang akan berakhir pada November 2024.
“Ini merupakan sesi yang bersejarah, bukan sahaja buat Parlimen, bahkan seluruh negara.
“Seluruh dunia tertumpu kepada kita sekarang ketika kita memilih Presiden baharu,” katanya. – AFP


Pemandu Myvi tertekan pedal, rempuh kedai serbaneka
Oleh ROHANA MOHD. NAWI

20 Julai 2022, 4:34 pm
KOTA BHARU – Kecuaian seorang wanita yang tertekan pedal minyak menyebabkan kereta yang dipandu merempuh pintu sebuah kedai serbaneka 24 jam di Istana Mahkota, Kubang Kerian di sini hari ini.
Kejadian yang berlaku pada pukul 9 pagi itu menyebabkan pintu utama pecah dan kaunter bayaran premis itu rosak.
Ketua Polis Daerah Kota Bharu, Asisten Komisioner Mohd. Rosdi Daud berkata, siasatan awal mendapati seorang wanita berusia 33 tahun meletakkan kereta Perodua Myvi di hadapan sebuah kedai serbaneka 24 jam.
Menurutnya, pemandunya yang juga peniaga dipercayai tertekan pedal minyak sehingga kenderaan itu merempuh pintu utama dan kaunter bayaran premis tersebut.
“Semasa kejadian berlaku, dua pekerja sedang bertugas dan mereka tidak mengalami sebarang kecederaan.
“Kemalangan berpunca daripada kecuaian pemandu kereta Perodua Myvi semasa mengendalikan keretanya sehingga merempuh kedai serbaneka itu,” katanya dalam kenyataan hari ini.

Kes disiasat mengikut Peraturan 10 Kaedah-Kaedah Lalu Lintas Jalan 1959. – KOSMO! ONLINE


DUN Perak catat sejarah lulus usul persendirian
Oleh MOHAMAD HAFIZI MOHD SAID

20 Julai 2022, 3:34 pm
IPOH – Persidangan Dewan Undangan Negeri (DUN) Perak mencatat sejarah apabila usul persendirian dibentangkan dan diluluskan buat pertama kali dalam sidang berkenaan di sini hari ini.
Usul mengenai mengkaji enakmen-enakmen wasiat orang Islam Negeri Perak itu dibentangkan ADUN Behrang Aminuddin Zulkipli itu dipersetujui sebulat suara oleh 55 Ahli Dewan Undangan Negeri (ADUN) yang hadir pada hari terakhir Persidangan DUN bagi sesi kali ini.
Empat ADUN terdiri daripada tiga wakil pembangkang iaitu ADUN Keranji, Howard Lee Chuan How; ADUN Sungkai, A. Sivanesan dan ADUN Tebing Tinggi, Abdul Aziz Bari, manakala ADUN Pangkor Datuk Seri Zambry Abd. Kadir pula mewakili kerajaan telah membahaskan usul berkenaan.
Aminuddin dalam usulnya meminta agar jawatankuasa pilihan khas diberi mandat untuk mengkaji keperluan menggubal enakmen-enakmen wasiat orang Islam di Perak.
“Bahawa dalam tempoh beberapa segera yang munasabah, jawatankuasa itu diberi mandat untuk bersama dengan mana-mana jabatan bertanggungjawab dalam mengurus dan mengendalikan perihal agama Islam di dalam dan luar negeri Perak.
“Setelah tugasan tersebut sempurna, jawatankuasa itu hendaklah mengemukakan kepada dewan yang mulia ini satu penyata,” katanya.

Speaker DUN Perak, Datuk Mohamad Zahir Abdul Khalid pula berkata, usul berkenaan akan dirujuk kepada Jawatankuasa Pilihan Khas Bagi Mengkaji Enakmen-enakmen Negeri Perak yang dipengerusikan oleh beliau sendiri.
Menurutnya, usul itu akan dikaji terlebih dahulu mengikut pindaan dan akan mencadangkan kepada kerajaan untuk membawanya apabila telah dibincangkan oleh semua jabatan yang ada. – KOSMO! ONLINE


Peruntukan RM140 juta naik taraf Hospital Sultanah Aminah
Oleh MOHD SHARKAWI LONDING

20 Julai 2022, 4:13 pm
JOHOR BAHRU – Sebanyak RM140 juta peruntukan diluluskan kerajaan pusat bagi menaik taraf Hospital Sultanah Aminah (HSA) di sini yang kini usianya menjangkau 140 tahun.
Pengerusi Jawatankuasa Kesihatan dan Perpaduan Negeri Johor, Ling Tian Soon berkata, proses naik taraf itu dijangka dimulakan pada bulan depan dan mengambil masa selama tiga tahun untuk disiapkan.
Katanya, bagi tidak mengganggu operasi harian hospital kerajaan itu, kerja-kerja menaik taraf akan dilakukan secara berperingkat dan dijangka siap sepenuhnya pada 11 Julai 2025.
“Skop projek adalah menaik taraf bekalan elektrik utama dari 6.6kV kepada 33 kV, naik taraf sistem elektrik, sistem mekanikal, sistem pencegahan kebakaran, sistem gas perubatan, Building Automation System (BAS), sistem teknologi maklumat, kerja konservasi dan perlindungan alam sekitar serta infrastruktur berkaitan.
“Kerja menaik taraf ini akan tidak akan mengganggu atau menjejaskan operasi hospital bahkan HSA akan berjalan seperti biasa.
“Projek ini akan dilakukan secara berfasa dan jika perlu kita akan pindahkan pesakit di HSA ke hospital lain bagi memastikan rawatan dapat diteruskan,” katanya pada sidang akhbar selepas mempengerusikan mesyuarat bersama Jabatan Kesihatan Negeri Johor serta pengurusan HSA di sini hari ini.

Katanya, kerja-kerja menaik taraf hospital yang berusia 140 tahun itu akan dilakukan oleh Selengara Maju Trading sebagai kontraktor yang dilantik.
Dalam pada itu, Tian Soon berkata, proses naik taraf berkenaan adalah satu keperluan setelah hospital pertama di Johor Bahru itu pernah mengalami beberapa kebakaran yang serius pada 2016 sekali gus menjamin keselamatan di hospital berkenaan.
Bagi mengatasi parkir yang kritikal di HSA, kerajaan Negeri mengambil langkah menyediakan tapak meletak kenderaan di kawasan Penjara Ayer Molek, di sini yang melibatkan 70 petak parkir. – KOSMO! ONLINE


Saksi nafi Bella jadi mangsa amang seksual
Oleh NUZULSHAM SHAMSUDDIN

20 Julai 2022, 4:30 pm
KUALA LUMPUR – Penolong Pegawai Jabatan Kebajikan Masyarakat (JKM) hari ini manafikan remaja perempuan sindrom Down, Bella menjadi mangsa amang seksual sebelum penjagaan sementara diberikan kepada Siti Bainun Ahd Razali.
Penolong Pegawai JKM Wilayah Persekutuan Kuala Lumpur (WPKL), Mohamad Imran Mohamed Zanyuin, 35, menafikan perkara itu selepas tidak bersetuju dengan cadangan pihak peguam Nur’Aminahtul Mardiah Md. Nor yang mengatakan Bella dijaga Siti Bainun kerana berlaku amang seksual sebelum itu.
Nur A’minahtul: Encik Imran patut tahu apa yang berlaku pada Bella sebelum diserahkan kepada Bainun sebelum dan selepas?
Mohamad Imran: Betul
Nur A’minahtul: Ini cadangan kepada pembelaan ya, Encik Imran telah diceritakan oleh Siti Bainun bagaimana keadaan Bella apabila duduk dengan Siti Bainun sepanjang tiga bulan perintah jagaan sementara? Betul?
Mohamad Imran: Setuju
Nur A’minahtul: Antara lainnya Encik Imran dimaklumkan Bella telah menjadi mangsa amang seksual? Betul?
Mohamad Imran: Tidak betul
Dalam pada itu Saksi Pendakwaan ke-12 itu tidak bersetuju bahawa individu yang melakukannya (amang seksual) seorang dipanggil ustaz ataupun ‘pakcik’ sebelum Bella dijaga Siti Bainun.

Selain itu, saksi juga tidak bersetuju cadangan soalan peguam bahawa Siti Bainun concern (prihatin) dan Bella suka bercakap tentang perkahwinan dan sarung cincin.
Tambah saksi itu, tiada dalam pengetahuannya Bella akan menutup kemaluan dengan menggunakan kedua-dua tangan apabila melihat individu seakan-akan ‘pakcik’.
Sementara itu, ketika pemeriksaan semula oleh Timbalan Pendakwa Raya, Noor Shakira Aliana Alias mengenai isu dibangkitkan (amang seksual) pihak pembelaan dan tidak bersetuju dengan cadangan peguam itu, saksi tersebut menjawab dia terkejut dengan soalan berkenaan.
“Saya terkejut dan ini merupakan kali pertama saya dengar daripada pihak peguam,” kata saksi itu. – KOSMO! ONLINE.


KB Sentral mampu atasi kesesakan di Lembah Sireh
Oleh ROSMIZAN RESDI

20 Julai 2022, 4:03 pm
KOTA BHARU – Projek Terminal Stesen Bas Bersepadu Kota Bharu (KB Sentral) yang dijangka siap pada 2025 di Tunjong di sini dilihat mampu mengatasi masalah kesesakan lalu lintas di Lembah Sireh.
Timbalan Menteri Besar Kelantan, Datuk Mohd. Amar Nik Abdullah berkata, beliau mengakui Terminal Bas Kota Bharu di Lembah Sireh yang merupakan stesen bas sementara itu menjadi salah satu punca berlakunya kesesakan lalu lintas di kawasan berkenaan.
Menurutnya, berdasarkan perancangan awal, KB Sentral akan dibina di Lembah Sireh, namun cadangan itu dibatalkan selepas kerajaan negeri melihat perkembangan dan pandangan daripada pelbagai pihak.
“Pembinaan KB Sentral di Tunjong merupakan satu usaha dan perancangan kerajaan negeri bagi mengurangkan kesesakan lalu lintas di Lembah Sireh.
“Bagaimanapun, secara umumnya kesesakan lalu lintas di kawasan itu masih terkawal. Kesesakan hanya berlaku pada masa-masa tertentu terutamanya ketika musim perayaan dan cuti sekolah,” katanya.
Mohd. Amar berkata demikian ketika menjawab soalan Datuk Dr. Ramli Mamat (Pas-Bunut Payong) mengenai perkembangan pelan pembangunan di Lembah Sireh yang dirangka pada fasa awal perancangan dan perancangan kerajaan bagi mengurangkan kesesakan di kawasan itu pada persidangan Dewan Undangan Negeri (DUN) Kelantan di Kompleks Kota Darulnaim di sini hari ini.

Mengulas lanjut, Ahli Dewan Undangan Negeri Panchor itu berkata, tumpuan pembangunan di Lembah Sireh pada awalnya adalah pembangunan komersial, namun bertukar kepada pembangunan bercampur ekoran pembinaan kawasan perumahan dan institusi pendidikan. -KOSMO! ONLINE


Faizal Azumu jadi ‘hero’ selamatkan Jasmin Suraya
Oleh KOSMO!

21 Julai 2022, 8:57 pm
PETALING JAYA – Kemunculan watak Pak Peja menerusi drama Ratu Ten Pin 2: Shalin ternyata mengejutkan dan membuatkan orang ramai yang menonton siri drama tersebut kagum.
Apa tidaknya, watak Pak Peja tersebut telah dimainkan oleh Menteri Belia dan Sukan, Datuk Seri Ahmad Faizal Azumu.
Penampilan khas menteri yang lebih diingati dengan gelaran Peja menerusi drama terbitan pelakon hebat Sheila Rusly itu ternyata turut menonjolkan bakat menteri tersebut.
Satu babak yang menjadi teaser drama terbabit, watak Pak Peja bersama pelakon utama, Jasmin Suraya yang memegang watak ratu boling negara, Shalin Zulkifli ternyata menjadi percakapan orang ramai.
Beliau menjadi hero dalam babak tersebut dengan menyelamatkan watak Shalin setelah dibaling telur oleh peminat yang begang dengan prestasi atlet negara itu.
Orang ramai turut memuji bakat yang ditonjolkan oleh menteri kabinet itu dan menyifatkan Peja pandai memainkan emosi penonton dengan kemarahannya dalam babak tersebut.

“Pandai berlakon juga menteri kita ni, betul-betul menjiwai watak. Dulu KJ (Khairy Jamaluddin Abu Bakar) muncul dalam iklan.
“Kini Peja pula, harapnya teruskanlah muncul dalam drama-drama kita. Penampilan khas begini biasanya ditunggu-tunggu penonton,” jelas Nik Fursh.
“Ya, hebat YB berlakon, betul-betul marah tu. Elok macam ni jugalah marah pada pegawai-pegawai kementerian yang tidak buat kerja selama ini, barulah sukan kita maju,” jelas Rizalman Hassan. – KOSMO! ONLINE


Feri meletup di selatan Thailand
Oleh KOSMO!

21 Julai 2022, 9:00 pm
BANGKOK – Seramai 18 mangsa diselamatkan selepas sebuah feri meletup ketika dalam perjalanan dari wilayah Chumpon di selatan Thailand  menuju ke pulau Koh Tao semalam.
Laman berita Thaiger melaporkan,  kejadian berlaku kira-kira pukul 2.30 petang (waktu tempatan) dengan semua 18 mangsa mengalami kecederaan.
Feri bernama Lom Phraya itu dilaporkan terbakar ketika berada sekitar  4 hingga 5 kilometer dari pantai di daerah Mueng, dalam wilayah Chumpon.
Pasukan penyelamat menerusi laman Facebook berkata, seramai 20 penumpang berada di atas feri ketika kejadian,  manakala dua lagi merupakan kru feri berkenaan.
Semua 18 penumpang dilaporkan terjun ke dalam laut sebelum mereka diselamatkan oleh pasukan penyelamat.
Seorang lelaki berusia 30 tahun melecur sehingga 50 peratus pada bahagian wajahnya dan kini dirawat di Hospital Chumpon.

Seorang wanita berusia 20 tahun pula mengalami luka pada bahagian dagu, manakala beberapa penumpang lain pula cedera ringan seperti lebam dan melecur.
Punca feri tersebut meletup masih disiasat. Beberapa pegawai berkata, mereka  percaya letupan berlaku di bilik enjin  menjadi punca kepada kebakaran yang berlaku. – Agensi


Jualan ayam murah di Putrajaya mulai 1 Ogos ini
Oleh KAMARIAH KHALIDI

21 Julai 2022, 8:43 pm
PUTRAJAYA – Warga Wilayah Persekutuan Putrajaya serta kawasan berhampiran kini berpeluang menikmati harga ayam pada kadar lebih murah iaitu RM8.50 sekilogram bermula 1 Ogos ini.
Menteri Wilayah Persekutuan, Datuk Seri Shahidan Kassim berkata, inisiatif tersebut akan dijalankan secara berterusan selaras dengan program Jualan Rakyat [email protected] yang diadakan di Kuala Lumpur dan Labuan.
Menurut beliau, ayam yang dijual pada harga lebih rendah daripada harga siling yang ditetapkan itu boleh didapati di seluruh pasar-pasar awam di Putrajaya.
“Mulai 1 Ogos harga ayam akan diturunkan kepada RM8.50, ia adalah harga termurah jadi orang ramai boleh datang beramai-ramai ke Putrajaya.
“Kita juga akan buat pusat sembelihan di Presint 20 kerana sudah ada gudang-gudang yang dikhaskan untuk tujuan tersebut,” katanya kepada pemberita selepas Majlis Pra Pelancaran Festival Bunga dan Taman Floria DiRaja Putrajaya 2022 di Anjung Floria di sini hari ini.
Media sebelum ini melaporkan warga Wilayah Persekutuan berpeluang berbelanja barangan keperluan asas termasuk ayam dan telur pada harga lebih rendah daripada harga siling ditetapkan melalui Jualan Rakyat MyGro[email protected] yang berlangsung selama enam bulan bermula 14 Julai.

Program yang menawarkan barangan asas lain seperti ikan, sayur-sayuran dan makanan kering itu akan dilaksana di setiap Projek Perumahan Rakyat dan Perumahan Awam di ibu negara melibatkan peruntukan berjumlah RM3.48 juta.- KOSMO! ONLINE


11 anggota polis Perak positif dadah
Oleh ASLIZA MUSA

21 Julai 2022, 11:02 pm
IPOH – Seramai 11 anggota Polis Diraja Malaysia (PDRM) Perak dikesan terbabit dalam penyalahgunaan dadah apabila gagal dalam ujian saringan air kencing, semalam.
Ketua Polis Perak, Datuk Mior Faridalathrash Wahid berkata, kesemua mereka dikesan hasil pemeriksaan secara rambang terhadap 56 anggota dari dua Ibu Pejabat Polis Daerah (IPD).
Katanya, kesemua yang ditahan itu berpangkat Koperal dan Lans Koperal berusia antara 35 hingga 51 tahun.
“Seramai 31 anggota dari sebuah IPD telah diambil urin secara rambang di mana sembilan daripada mereka positif dadah jenis methamphetamine dan amphetamine.
“Selain itu, 25 anggota dari IPD lain juga dibuat ujian saringan dan dua daripada mereka didapati positif dadah jenis Tetra Hydrocannibol (THC),” katanya kepada pemberita selepas Majlis Pelancaran Program Jelajah Kempen Anti Scam Polis Diraja Malaysia (PDRM) 2022 di sini hari ini.
Mengulas lanjut beliau berkata, daripada 11 anggota yang ditahan itu, seorang daripada mereka pernah ditangkap dan dituduh di mahkamah mengikut Seksyen 15(1)(a) Akta Dadah Berbahaya 1952.

Katanya, anggota itu bagaimanapun dibebaskan oleh mahkamah daripada pertuduhan berkenaan.
“Ini baru ujian awal, kita akan hantar air kencing anggota terlibat untuk ujian patalogi. Jika mereka disahkan masih positif dengan dadah-dadah tertentu, maka kita akan cadang untuk tuduh di mahkamah.
“Siasatan terhadap mereka dijalankan mengikut Seksyen 15(1)(a) Akta Dadah Berbahaya 1952 kerana memasukkan dadah dalam badan,” katanya. – KOSMO! ONLINE


RUU jenayah intip, hendap jangka dibentang tahun ini
Oleh ISKANDAR SHAH MOHAMED

21 Julai 2022, 8:39 pm
SHAH ALAM – Rang Undang-undang (RUU) jenayah intip dan hendap dikenali sebagai ‘anti-stalking law’ dijangka akan dibentangkan di Dewan Rakyat pada tahun ini.
Timbalan Menteri di Jabatan Perdana Menteri (Parlimen dan Undang-undang), Datuk Mas Ermieyati Samsudin berkata, undang-undang itu kini dalam proses akhir perincian di Jabatan Peguam Negara.
Kata beliau, kementerian akan mengadakan pertemuan dengan semua Ahli Parlimen, Senator dan pemegang taruh terlibat pada minggu hadapan.
“Saya akan membuat taklimat itu bagi memberi pemakluman dan status terkini mengenai RUU berkenaan.
“Kita gembira sekiranya ‘anti-stalking law’ itu dapat dibentangkan tahun ini dan menjadi ‘hadiah’ kepada semua mangsa terlibat,” katanya pada sidang akhbar Persidangan Meja Bulat Wanita Bangkit 2022 di Glenmarie di sini, yang turut dihadiri Menteri Pembangunan Wanita, Keluarga dan Masyarakat, Datuk Seri Rina Harun petang tadi.
Pada November 2019, media melaporkan anti-stalking law yang bakal diperkenalkan kerajaan mampu melindungi mangsa terutama wanita daripada gangguan secara realiti atau dalam talian.

Ini termasuk perbuatan lelaki menghantar bunga setiap hari atau pesanan aplikasi WhatsApp setiap malam kepada seseorang wanita hingga membuatkan mangsa berasa tidak selesa walaupun tidak pernah mencarut akan dianggap sebagai mengganggu.
Tambah Mas Ermieyati, RUU yang bakal diperkenalkan itu mampu melindungi mangsa daripada gangguan secara realiti atau dalam talian.
“Menerusi undang-undang itu, ramai mangsa akan lebih berani untuk tampil ke hadapan. Hasil persidangan meja bulat hari ini turut menggesa RUU itu dipercepatkan,” tegasnya.
Sementara itu, Rina berkata, tiga resolusi dicapai melalui persidangan itu yang melibatkan kluster kepimpinan, kluster perundangan dan kluster sosioekonomi.
“Resolusi ini akan diserahkan kepada kerajaan bagi menambah baik dasar dan pelaksanaan termasuk Belanjawan 2023,” katanya. – KOSMO! ONLINE


Budak 3 tahun maut jatuh tingkat 18
Oleh KOSMO!

21 Julai 2022, 9:30 pm
CHICAGO, ILLINOIS – Seorang kanak-kanak berusia tiga tahun meninggal dunia selepas terjatuh dari tingkat 18 sebuah bangunan apartmen di bandar Chicago, Amerika Syarikat, lapor akhbar New York Post semalam.
Kanak-kanak lelaki dikenal pasti sebagai Chaise Binion itu dilaporkan jatuh dari tingkap sebuah unit apartmen Lake View Towers kira-kira pukul 7 malam (waktu tempatan) kelmarin.
Mangsa terhempas di atas sebuah garaj tempat letak kereta sebelum disahkan meninggal dunia di hospital, kata polis.
Menurut laporan, garaj  tiga tingkat tersebut terletak di antara dua menara bangunan apartmen di mana kejadian berlaku.
Beberapa penduduk berkata, tingkap unit apartmen terbabit terbuka dari bahagian dalam, yang mungkin menyebabkan kanak-kanak berkenaan boleh memanjatnya.
“Kami dapat melihat kakitangan kecemasan membawa kanak-kanak itu menggunakan pengusung.

“Mereka memberi bantuan kecemasan kepadanya dan saya dapat melihat wajahnya dipenuhi darah,” kata seorang penduduk, Tracy Redmond.
Siasatan ke atas kejadian tersebut sedang dilakukan  dan tiada sebarang tangkapan dilakukan setakat  semalam. – Agensi